title: Sarvikuono (Dürer)

text: Kuningas Emanuel lähetti sarvikuonon paavi Leo X:lle Roomaan turvatakseen hänen hyvänsuopuutensa sovittelijana Portugalin ja Espanjan Kaakkois-Aasiaan suuntautuvassa laajentumispolitiikassa. Edellisenä vuonna paavi oli ilahtunut Emanuelin lahjoittamasta valkoisesta norsusta, joka sekin oli Intiasta, ja jonka paavi oli nimennyt Hannoksi. Yhdessä muiden arvokkaiden lahjojen, hopealautasen ja mausteiden kanssa sarvikuono, jolla oli uusi kukilla koristeltu vihreästä sametista valmistettu kaulus, lähti joulukuussa 1515 matkalle Tagukselta Roomaan. Alus ohitti Marseillen vuoden 1516 alussa. Ranskan kuningas Frans I oli palaamassa Saint-Maximin-la-Sainte-Baumesta Provencesta ja pyysi nähdä sarvikuonon. Portugalilainen alus pysähtyi Marseillen edustalla lyhyeksi aikaa saarelle.


title: Sarvikuono (Dürer)

text: Laivan jatkettua matkaa se kohtasi äkkinäisen myrskyn ja haaksirikkoutui kulkiessaan Portoveneren kapeikkojen läpi, La Speziasta pohjoiseen Ligurian rannikolla. Sarvikuono, joka oli kiinnitetty kahlein laivan kanteen, ei kyennyt uimaan turvaan ja hukkui. Sen ruumis löydettiin Villefranchen läheltä ja sen nahka palautettiin Lissaboniin, jossa se täytettiin. Joidenkin raporttien mukaan täytetty nahka lähetettiin Roomaan, jonne se saapui helmikuussa 1516 ja laitettiin näytteille oljilla täytettynä (), vaikka tämäntyyppinen saavutus olisi ollut haasteellinen 1500-luvun täyttämismenetelmillä. Joka tapauksessa täytetty sarvikuono ei aiheuttanut Roomassa samanlaista kohua kuin elävä Lissabonissa, vaikka Giovanni da Udine ja Rafael kuvasivatkin sen maalauksissaan.


title: Sarvikuono (Dürer)

text: Jos täytetty sarvikuono saapui Roomaan, sen kohtalo on jäänyt hämärän peittoon: Medicit saattoivat viedä sen Firenzeen, tai sitten se tuhoutui Rooman ryöstössä vuonna 1527. Sen tarina toimi pohjana Lawrence Norfolkin kirjoittamalle romaanille "The Pope's Rhinoceros" (1996).


title: Sarvikuono (Dürer)

text: Määriläinen kauppias Valentim Fernandes näki sarvikuonon Lissabonissa pian sen saapumisen jälkeen ja kirjoitti sitä kuvailevan kirjeen ystävälleen Nürnbergiin kesäkuussa 1515. Alkuperäinen saksankielinen kirje on kadonnut, mutta italiankielinen kopio on olemassa Biblioteca Nazionale Centralessa Firenzessä. Toinen kirje, jonka kirjoittajaa ei tunneta, lähetettiin Lissabonista Nürnbergiin samoihin aikoihin. Tämän kirjeen mukana oli tuntemattoman taiteilijan piirtämä luonnos sarvikuonosta. Dürer näki toisen kirjeen ja luonnoksen Nürnbergissä. Näkemättä koskaan itse sarvikuonoa Dürer teki kaksi mustekynäpiirustusta ja toisesta piirustuksesta puupiirroksen, niin että siitä tuli alkuperäisen piirustuksen peilikuva.


title: Sarvikuono (Dürer)

text: Saksankielinen, suureksi osaksi Pliniuksen kertomukseen perustuva kirjoitus puupiirroksessa kuuluu:


title: Sarvikuono (Dürer)

text: Dürerin puupiirros ei ole anatomisesti täysin tarkka esitys sarvikuonosta. Hänen kuvassaan eläimen ruumista peittävät kovat laatat, jotka muodostavat haarniskamaisen rakenteen, sillä on kaulus, kiinteältä vaikuttava rintapanssari ja ”niittejä” saumakohdissa. Hän on myös piirtänyt sarvikuonon niskaan pienen kierresarven, eläimen jalat ovat suomujen peittämät ja sen takapuoli sahalaitainen. Todellisella sarvikuonolla ei ole mitään näistä ominaisuuksista. On mahdollista, että sarvikuonolle tehtiin haarniska sen norsua vastaan käytyä taistelua varten Portugalissa, ja Dürerin kuvaamat piirteet olisivat osa haarniskaa. Vaihtoehtoisesti Dürerin ”haarniska” voi esittää intiansarvikuonon paksuja ihopoimuja, tai kuten muutkin epätarkkuudet, se voi olla Dürerin väärinymmärrys tai taiteellinen lisä. Dürer on myös piirtänyt sarvikuonon nahan suomumaiseksi, ”haarniska” mukaan luettuna. Tämä saattaa olla Dürerin yritys kuvata intiansarvikuonoa, jonka hartioita ja jalkojen yläosia peittävät syylämäiset kuhmut, sen rosoista ja lähes karvatonta nahkaa. Toisaalta pinnan rakenne voi johtua myös sarvikuonon Intiasta Portugaliin vieneen laivamatkan nelikuukautisen, ahtaan vankeuden aiheuttamasta ihotulehduksesta.


title: Sarvikuono (Dürer)

text: Lähes kaikki renessanssitaiteen kuvat sarvikuonosta polveutuvat Dürerin tekemistä kuvista. Sarvikuono oli kuitenkin kuvattu jo Rooman keisarikunnan kolikoissa ja luultavasti Dürer sai osittain mallinsa niistä. Näin sarvikuonon kuva oli renessanssin tapaan palanen esiin kaivettua antiikkia.


title: Sarvikuono (Dürer)

text: Augsburgissa Hans Burgkmair teki samoihin aikoihin Dürerin kanssa toisen puupiirroksen sarvikuonosta. Burgkmair oli kirjeenvaihdossa lissabonilaisten ja nürnbergiläisten kauppiaiden kanssa, mutta on jäänyt epäselväksi näkikö hän luonnoksen tai kirjeen sarvikuonosta kuten Dürer tai oliko hän itse paikalla Portugalissa katsomassa sarvikuonoa. Hänen kuvansa vastaa paremmin todellisuutta jättäen pois Dürerin mielikuvituksellisimmat lisäykset, ja lisäksi siinä on sarvikuonon hillitsemiseen käytetyt kahleet ja ketju. Tästä huolimatta Dürerin puupiirros on voimakkaammin toteutettu ja se ylitti suosiossa Burgkmairin teoksen. Vain yksi kopio Burgkmairin kuvasta on jäänyt jäljelle, kun taas Dürerin yhtä alkuperäistä piirrosta kopioitiin lukuisia kertoja. Dürer tuotti ensimmäisen vedoksen puupiirroksestaan vuonna 1515 – sen erottaa muista vain viisi riviä pitkä teksti kuvan yläreunassa – ja monia muita painoksia otettiin Dürerin kuoleman jälkeen vuonna 1528, kaksi painosta 1540-luvulla ja kaksi lisää 1500-luvun lopulla. Myöhemmissä painoksissa on kuusi riviä tekstiä. Alkuperäisen puunkappaleen käyttämistä jatkettiin edelleen, vaikka myöhäisemmissä painoksissa onkin tupajumien tekemiä reikiä ja halkeama sarvikuonon jalkojen poikki.


title: Sarvikuono (Dürer)

text: Virheistään huolimatta piirros pysyi erittäin suosittuna, ja sitä pidettiin tarkkana kuvana sarvikuonosta aina 1700-luvun lopulle saakka. Dürer saattoi tahallaan valita materiaalikseen puupiirroksen antaman hienostuneemman ja yksityiskohtaisemman vaikutelman kuparipiirroksen sijaan varmistaakseen, että teos sopisi suurimääräiseen painatukseen. Siihen perustuvia kuvia sisällytettiin luonnontieteellisiin teksteihin, kuten Sebastian Münsterin teokseen "Cosmographia" (1544), Conrad Gesnerin teokseen "Historiae Animalium" (1551), Edward Topsellin kirjaan "Histoire of Foure-footed Beastes" (1607) ja useisiin muihin.


title: Sarvikuono (Dürer)

text: Alessandro de' Medici valitsi symbolikseen kesäkuussa 1536 selkeästi Dürerin puupiirrokseen perustuvan sarvikuonon, jonka yhteyteen oli liitetty motto "Non buelvo sin vencer" (vanhaa espanjaa, ”En palaa ilman voittoa”). Dürerin kuvaan perustuva sarvikuonoveistos asetettiin Jean Goujonin suunnitteleman, 21 metriä korkean obeliskin juureen Pariisissa, kirkon edessä Rue Saint-Denis'llä vuonna 1549. Obeliski pystytettiin toivottamaan tervetulleeksi Ranskan uusi kuningas Henrik II. Samantyyppinen sarvikuono koristaa paneelia reliefinä yhdessä Pisan tuomiokirkon länsipuolen pronssiovista. Sarvikuono kuvattiin myös monissa muissa maalauksissa ja veistoksissa, ja siitä tuli suosittu malli posliiniveistoksille. Epätarkan kuvan suosio säilyi muuttumattomana huolimatta siitä, että elävä intiansarvikuono vietti kahdeksan vuotta Madridissa 1579–1587 (vaikka Philippe Gallen Madridin sarvikuonosta Antwerpenissä vuonna 1586 luomasta piirroksesta ja siihen perustuvista töistä onkin säilynyt muutamia kappaleita). Elävää sarvikuonoa esiteltiin myös sata vuotta myöhemmin Lontoossa 1684–1686 ja toista yksilöä vielä vuoden 1739 jälkeen.


title: Sarvikuono (Dürer)

text: Dürerin "Sarvikuonon" ja siihen perustuvien töiden vallitseva asema hiipui 1700-luvun puolivälistä alkaen vuosisadan loppupuolelle, kun Eurooppaan tuotiin enemmän eläviä sarvikuonoja, joita näytettiin uteliaalle yleisölle ja joista tehtiin tarkempia piirroksia. Jean-Baptiste Oudry maalasi luonnollisen kokoisen muotokuvan sarvikuono Clarasta vuonna 1749, ja George Stubbs suuren muotokuvan sarvikuonosta Lontoossa vuoden 1790 tienoilla. Molemmat teokset olivat Dürerin puupiirrosta tarkempia, joten realistisempi käsitys sarvikuonosta alkoi korvata Dürerin kuvaa yleisön mielissä. Erityisesti Oudryn maalaus toimi inspiraationa laajasti kopioidulle kuvalle Georges-Louis Leclercin ensyklopedisessa teoksessa "Histoire naturelle". James Brucen matkakertomus "Travels to discover the source of the Nile" (1790) vähätteli Dürerin teosta sanoin ”täydellisen huonosti toteutettu kaikin osin” ja ”tuosta eläimestä siitä lähtien tehtyjen kaikkien hirviömäisten maalausten alkulähde”. Tästä huolimatta Brucen omassa kuvassa afrikkalaisesta leveähuulisarvikuonosta, joka on ulkonäöltään hyvin erilainen intiansarvikuonoon verrattuna, on selviä yhtäläisyyksiä Dürerin teoksen virheiden kanssa.


title: Sarvikuono (Dürer)

text: Semiootikko Umberto Econ mukaan Dürerin ”suomut ja päällekkäiset laatat” olivat välttämätön väline eläimen kuvaamisessa, myös niille jotka tiesivät asian paremmin, sillä ”he tiesivät vain näiden konventionaalisten graafisten elementtien merkitsevän ’sarvikuonoa’ ikonista kuvaa tulkitsevalle henkilölle”. Hän huomauttaa myös, että sarvikuonon nahka on epätasaisempi kuin miltä se näyttää, ja laatat ja suomut tuovat tämän tiedon esille tiettyyn määrään saakka.


title: Sarvikuono (Dürer)

text: 1930-luvun loppupuolelle saakka Dürerin puupiirrosta käytettiin saksalaisten koulukirjojen kuvituksena sarvikuonosta; saksan kielessä intiansarvikuonoa nimitetään vieläkin "Panzernashorniksi" (panssarisarvikuono). Dürerin kuva on pysynyt voimakkaana taiteellisena vaikuttimena, joka inspiroi Salvador Dalía veistoksessaan "Rinoceronte vestido con puntillas" (1956). Teos on ollut esillä Marbellassa Puerto Banúsissa vuodesta 2004.


title: Sarvikuono (Dürer)

text: British Museumin ja BBC:n radio-ohjelmasarjassa ja Neil MacGregorin kirjoittamassa kirjassa "A History of the World in 100 Objects" (2011) Dürerin vedos valittiin yhdeksi sadasta maailman historiasta kertovista esineistä.


title: Yhdenvertaisuusvaltuutettu

text: Yhdenvertaisuusvaltuutettu () on Suomen oikeusministeriön yhteydessä toimiva viranomainen, jonka tehtävänä on valvoa yhdenvertaisuuslain noudattamista, edistää yhdenvertaisuuden toteutumista ja ehkäistä syrjintää. Lisäksi valtuutettu toimii kansallisena ihmiskaupparaportoijana ja maastapoistamisen valvojana. Yhdenvertaisuuslain määrittelyssä aikaisempi vähemmistövaltuutetun virka korvattiin tehtäviltään laaja-alaisemmalla yhdenvertaisuusvaltuutetulla.


title: Yhdenvertaisuusvaltuutettu

text: Yhdenvertaisuusvaltuutetun toimialaan kuuluvat uuden yhdenvertaisuuslain mukaiset syrjintäperusteet: ikä, alkuperä, kansalaisuus, kieli, uskonto, vakaumus, mielipide, poliittinen toiminta, ammattiyhdistystoiminta, perhesuhteet, terveydentila, vammaisuus, seksuaalinen suuntautuminen ja muu henkilöön liittyvä syy. Sukupuoleen tai sukupuoli-identiteettiin perustuva syrjintä kuuluu tasa-arvovaltuutetulle ja työelämään liittyvät syrjintätapaukset aluehallintovirastoille.


title: Yhdenvertaisuusvaltuutettu

text: Tehtäviensä hoitamiseksi valtuutettu:


title: Yhdenvertaisuusvaltuutettu

text: 1) laatii ja teettää selvityksiä, julkaisee raportteja sekä tekee aloitteita;


title: Yhdenvertaisuusvaltuutettu

text: 2) antaa neuvoja ja lausuntoja;


title: Yhdenvertaisuusvaltuutettu

text: 3) edistää tiedotusta, kasvatusta ja koulutusta;


title: Yhdenvertaisuusvaltuutettu

text: 4) osallistuu eurooppalaiseen ja kansainväliseen yhteistyöhön;


title: Yhdenvertaisuusvaltuutettu

text: 5) seuraa toimialallaan Suomen kansainvälisten ihmisoikeusvelvoitteiden noudattamista ja kansallisen lainsäädännön toimivuutta;


title: Yhdenvertaisuusvaltuutettu

text: 6) seuraa ihmiskauppaan liittyviä ilmiöitä.


title: Yhdenvertaisuusvaltuutettu

text: Valtuutettu voi tarvittaessa pyytää syrjinnästä epäillyltä selvityksen asiasta ja edistää asiassa sovintoa. Valtuutettu voi viedä tai auttaa viemään syrjintäasian yhdenvertaisuus- ja tasa-arvolautakuntaan tai tuomioistuimeen.


title: Yhdenvertaisuusvaltuutettu

text: Yhdenvertaisuusvaltuutettu voi avustaa tai määrätä alaisensa virkamiehen avustamaan syrjinnän kohteeksi joutunutta henkilöä tämän oikeuksien turvaamisessa tai tarvittaessa hankkia tälle tätä tarkoitusta varten oikeusapua. Yhdenvertaisuusvaltuutettu voi myös avustaa ihmiskaupan uhria oikeudessa tai hankkia tälle oikeusapua.


title: Yhdenvertaisuusvaltuutettu

text: Yhdenvertaisuusvaltuutettu voi tehdä tarkastuksen viranomaisen, koulutuksen järjestäjän ja oppilaitoksen sekä tavaroiden tai palveluiden tarjoajan toimitiloissa, jos tarkastus on tarpeen yhdenvertaisuuslain noudattamisen valvomiseksi valtuutetun toimivaltaan kuuluvissa asioissa. Yhdenvertaisuusvaltuutetulla on lisäksi oikeus salassapitosäännösten estämättä saada laissa säädettyjen tehtäviensä hoitamiseksi tarpeelliset tiedot muilta viranomaisilta maksutta.


title: Yhdenvertaisuusvaltuutettu

text: Yhdenvertaisuusvaltuutettu (ruots. "Diskrimineringsombudsmannen", pohjoissaame "Ovttaveardásašvuođa Áittardeaddji", inarinsaame "Oovtviärdásâšvuođâváldálâš", koltansaame "Õõut’tääʹssvuõttåškkooumaž" engl. "Non-Discrimination Ombudsman") on itsenäinen ja riippumaton viranomainen. Yhdenvertaisuusvaltuutetun toimintaa johtaa yhdenvertaisuusvaltuutettu Kirsi Pimiä.


title: Sibyrtios

text: Sibyrtios (300-luku eaa. ) oli makedonialainen sotilas, jonka Aleksanteri Suuri nimitti Karmanian satraapiksi. Pian Sibyrtios nimitettiin kuitenkin tärkeämpien satraappikuntien Arakhosian ja Gedrosian satraapiksi. Aleksanterin kuoleman jälkeen vuonna 323 eaa. Sibyrtios säilytti asemansa. Vuonna 317 eaa. hän liittyi Eumeneksen ja Peukestaan joukkoihin Peithonia vastaan. Sibyrtios riitaantui kuitenkin Eumeneksen kanssa ja joutui pakenemaan Antigonoksen luokse. Kukistettuaan Eumeneksen Antigonos antoi Sibyrtioksen jatkaa Arakhosian ja Gedrosian satraappina. Sibyrtios sai myös alaisikseen osan niin sanotuista Argyraspideista, Aleksanterin valiojoukoista.


title: Sibyrtios

text: Arrianos mainitsee että Megasthenes, joka vieraili Intiassa, asui Sibyrtioksen luona. Tämä tapahtui vuonna 303 eaa., joten Sibyrtios toimi ilmeisesti virassaan vielä pitkän aikaa.


title: Milnenmaa

text: Milnenmaa () on itäisessä Grönlannissa sijaitseva saari ja pinta-alaltaan Grönlannin kolmanneksi suurin pääsaaren ja Diskon jälkeen. Se on pinta-alaltaan 3 913 neliökilometrin suuruinen. Sen suurin korkeus vaihtelee eri tiedoissa, mutta on yli 2000 metriä. Saari on nimetty brittiläisen amiraali David Milnen mukaan.


title: Ville Boman

text: Otto Vilho (Ville) Boman (12. elokuuta 1883 Kuopio – 30. huhtikuuta 1934 New York) oli sosiaalidemokraattien piirisihteeri ja kansanedustaja 1900-luvun alussa.


title: Ville Boman

text: Bomanin vanhemmat olivat työmies Pekka Boman ja Amalia Airaksinen. Hän kävi kansakoulun ja käsityökoulun ja oli ansiotyössä 13-vuotiaasta lähtien. Jouduttuaan erotetuksi konepajalta 1902 Boman muutti Yhdysvaltoihin jossa hän toimi räätäliliikkeen edustajana. Palattuaan Suomeen 1908 hän oli Kuopion läänin läntisen vaalipiirin sos.dem. piirisihteerinä ja puolueen puhujana. Boman oli SDP:n kansanedustajana 1909–1910 edustaen samaa Kuopion läänin läntistä vaalipiiriä.


title: Ville Boman

text: Edustajakautensa jälkeen Boman palasi Yhdysvaltoihin 1910 ja toimi siellä "Raivaaja"- ja "Työmies"-lehtien toimittajana sekä agitaattorina ja kiropraktikkona suomalaisten siirtolaisten keskuudessa.


title: RSS

text: RSS () on XML-kieleen perustuva verkkosyötemuoto. Sitä käytetään usein päivittyvän digitaalisen sisällön julkaisemiseen. Sen kehittämisen aloitti Dave Winer vuonna 1997.


title: RSS

text: RSS-syötteet sisältävät ainakin otsikon ja URL-osoitteen. Monet palvelut tarjoavat feedissään esimerkiksi koko uutisen sisällön. RSS-sisällön käyttäjät käyttävät ohjelmia, joita kutsutaan lukijoiksi. Käyttäjä tilaa syötteen antamalla lukijalleen linkin syötteeseen, jonka lukijaohjelma voi sitten tarkistaa uuden sisällön varalta. Jos uutta sisältöä on tullut edellisen tarkistuksen jälkeen, lukijaohjelma hakee kyseisen sisällön ja näyttää sen käyttäjälle. Erillisten lukijaohjelmien, kuten Amphetadeskin, Akregatorin ja Bloglinesin lisäksi RSS-syötteitä voi lukea mm. Google Chrome-, Firefox-, Safari-, Opera-, OmniWeb-, Flock- ja Internet Explorer -selaimilla.


title: RSS

text: RSS:n kehittäjä oli Dave Winer, joka kehitti scriptingNewsin vuonna 1997. Netscape kehitti RSS 0.90:n vuonna 1999. Se tuki scriptingNewsia ja oli XML:ää, jossa oli RDF-määritelmä. Winer kehitti UserLand Softwarella scriptingNewsin version 2.0b1, jossa oli ominaisuuksia Netscapen RSS 0.90:sta. Netscape kehitti samana vuonna 0.91-version, jota myös UserLand alkoi käyttää. Netscape lopetti kuitenkin vuosituhannen vaihteessa RSS:n kehittämisen.


title: RSS

text: UserLand julkaisi vuonna 2000 virallisen RSS 0.91:n määritelmän. Samana vuonna Rael Dornfestin johtama ryhmä kehitti RSS:n 1.0-version, joka käytti RDF:ää ja nimiavaruuksia. RSS 1.0 on sekoitettu usein 0.91-versioon, mutta niillä ei ole yhteisiä tekijöitä. Winer jatkoi samaan aikaan USerLandilla RSS:n kehittämistä ja julkaisi version 0.92. Winer kehitti UserLandilta lähtönsä jälkeen RSS:ää edelleen ja julkaisi vuonna 2002 2.0-version ja sen määritelmän seuraavana vuonna.


title: Emmanuel Le Roy Ladurie

text: Emmanuel Le Roy Ladurie (s. 19. heinäkuuta 1929 Moutiers-en-Cinglais, Calvados) on ranskalainen historiantutkija. Professuurien lisäksi hän on hoitanut Ranskan kansalliskirjaston pääjohtajan virkaa.


title: Emmanuel Le Roy Ladurie

text: Emmanuel Le Roy Ladurien isä oli sosiaalisia katolisia edustanut Marsalkka Pétainin maatalousministeri ja myöhempi vastarintaliikkeen jäsen Jacques Le Roy Ladurie. Emmanuel on opiskellut loppututkinnon pariisilaisessa eliittikoulussa École normal supérieuressa ja sai päästödiplomin vuonna 1948. Vuosina 1955–1957 hän toimi lukion opettajana ja sen jälkeen CNRS-tutkimuslaitoksessa ja Montpellier’n yliopiston filosofisen tiedekunnan assistenttina. Montpellier’n kaudella hän antautui syvällisemmin tutkimustyölle ja jatkoi sitä toimiessaan yliassistenttina "École des hautes études en sciences sociales" (EHESS) -tutkimusinstituutissa.


title: Emmanuel Le Roy Ladurie

text: Hän väitteli tohtoriksi historiassa teoksella "Les Paysans de Languedoc" (1966) ja julkaisi sen jälkeen maailmanmainetta saavuttaneen teoksensa "Montaillou – ranskalainen kylä 1294–1347" ("Montaillou, village occitan"). Vuosina 1973–1999 hän hoiti Collège de Francen nykyajan kulttuurihistorian professuuria. Hän toimi 1987–1994 Ranskan kansalliskirjaston pääjohtajana. Tässä tehtävässä hän osallistui keskeisesti uuden kansalliskirjaston rakentamiseen.


title: Emmanuel Le Roy Ladurie

text: Le Roy Lauderie on yksi tuotteliaimmista nykyhistorioitsijoita, mutta hän on paljossa kiitollinen merkittävälle annalistisen koulukunnan jäsenelle ja tukijalleen Fernand Braudelille. Le Roy Lauderie osallistui 1970-luvun alussa vaikuttaneen Nouvelle histoire -ryhmän toimintaan. Hän on myös yksi mikrohistoriallisen tutkimusmenetelmän pioneereista. Hänen tunnetuin teoksensa Montailloun kylän tapahtumista perustuu inkvisiittori Jacques Fournierin muistiinpanoihin ja pyrkii rakentamaan kokonaisuuden pienen Languedocin maakunnassa sijaitsevan kylän elämästä kataarien vaikutuskaudella. Hän on myös saanut mainetta antropologisen historian alueella, mikä on ollut mahdollista kun hän on tarkastellut ihmisiä menneisyydessä yhteydessä ympäristöönsä.


title: Emmanuel Le Roy Ladurie

text: Le Roy Ladurie oli nuoruudessaan Ranskan kommunistisen puolueen jäsen, mutta suhde päättyi vuonna 1956, kun Neuvostoliitto osallistui Unkarin kansannousun tukahduttamiseen. Tuotannossaan hän on eritellyt totalitarismia ja siihen sitoutumista teoksissa "Les grands procès politiques ou la pédagogie infernale" (2002) ja "Ouverture, société, pouvoir : de l’Édit de Nantes à la chute du communisme". Jälkimmäinen teos ilmestyi yhteistyönä Guillaume Bourgeoisin kanssa vuonna 2004.


title: Emmanuel Le Roy Ladurie

text: Tutkijana Le Roy Lauderie on ollut kiinnostunut myös paikallis- ja aluehistoriasta. Tästä todistaa teos "Histoire de France des régions" (2004). Hän on toiminut aktiivisesti Arkeia-nimisen Lounais-Ranskan alueen historiaa käsittelevän lehden kirjoittajana.


title: Emmanuel Le Roy Ladurie

text: Hän on myös ilmastohistorian tutkimuksen pioneeri.


title: Jamie McLennan

text: James Joseph "Jamie" McLennan (s. 30. kesäkuuta 1971 Edmonton, Alberta) on kanadalainen entinen ammattilaisjääkiekkomaalivahti.


title: Jamie McLennan

text: McLennan aloitti pelaamisen St. Albert Royalsin junnujoukkueessa. Hän siirtyi vuonna 1988 WHL-juniorisarjaan Spokane Chiefsiin, mutta siirtyi jo kesken kauden Lethbridge Hurricanesin riveihin. Kauden 1990–1991 päätteeksi McLennan valittiin WHL:n tähdistökentälliseen ja hänet palkittiin sarjan parhaana maalivahtina. Kesällä New York Islanders varasi hänet vuorolla 48.


title: Jamie McLennan

text: McLennan teki sopimuksen Islandersin kanssa ja siirtyi kaudeksi 1991–1992 seuran organisaatioon. Ensimmäisen ammattilaiskauden hän vietti Islandersin farmijoukkueissa AHL-liigan Capital District Islandersissa ja ECHL-liigan Richmond Renegadesissa. Seuraavat kolme kautta McLennan toimi Islandersin kolmosmaalivahtina pelaten välillä Islandersissa NHL:ssä ja välillä farmissa.


title: Jamie McLennan

text: Heinäkuussa 2006 McLennan solmi sopimuksen St. Louis Bluesin kanssa. Kauden 1996–1997 hän vietti farmissa Worchester Ice Catsissa, mutta seuraavat kolme kautta hän pelasi ensin Grant Fuhrin ja sitten Roman Turekin vakituisena kakkosmaalivahtina. Tuona aikana hänelle kertyi yhteensä 62 ottelua NHL:ssä. Vuonna 1998 McLennan palkittiin Bill Masterton Trophylla.


title: Jamie McLennan

text: Kesällä 2000 Minnesota Wild valitsi McLennanin joukkueeseensa . Kaudella McLennan pelasi 38 ottelua Wildissa, mutta seuraavan kauden hän vietti kokonaan farmissa Houston Aerosissa. Wild myi McLennanin vuoden aikana McLennanin Calgary Flamesiin vaihdossa varaustilaisuuden viimeisen kierroksen vuoroon.


title: Jamie McLennan

text: McLennan pelasi Calgaryssa vajaa kaksi kautta jälleen Roman Turekin kakkosmaalivahtina. Kaudella McLennan myytiin tarpeettomana New York Rangersiin kun Miikka Kiprusoff tuli Calgaryyn. McLennanin kanssa Rangersiin matkasivat Blair Betts sekä Greg Moore, ja Calgary sai kaupassa Chris Simonin. Rangersissa McLennan pelasi vain neljä ottelua. Kauden jälkeen hänen sopimuksensa loppui, eikä Rangers uusinut sitä.


title: Jamie McLennan

text: Florida Panthers teki sopimuksen McLennanin kanssa, mutta kausi 2004–2005 peruuntui takia, ja McLennan vietti osan vuodesta Ison-Britannian toisella sarjatasolla pelanneessa Guildford Flamesissa. Kaudella McLennan sai peliaikaa Floridassa Roberto Luongon varalla vain 17 ottelun verran. Hän palasi seuraavaksi kaudeksi Calgaryyn, jossa pelasi Miika Kiprusoffin varamaalivahtina yhdeksän ottelua runkosarjassa. Pudotuspeleissä Detroit Red Wingsiä vastaan pelatun ottelun lopussa jäälle päässyt McLennan huitoi mailalla Johan Franzénia oltuaan vain 18 sekuntia kentällä. McLennan sai viiden ottelun pelikiellon, seuraa sakotettiin 100 000 dollarilla ja päävalmentajaa Jim Playfairia 25 000 dollarilla.


title: Jamie McLennan

text: McLennan päätti NHL-uransa ja lähti Venäjälle Metallurg Magnitogorskiin. Hänet kuitenkin syrjäytti Travis Scott ennen kuin kausi oli ehtinyt edes alkaa. McLennan ja hänen ystävänsä Tyson Nash saivat kutsun pelaamaan Japaniin Asia League Ice Hockeyssa pelaavaan Nippon Paper Cranesiin ja he suostuivat. McLennan sijoittui liigan maalivahtitilastoissa toiseksi ja Nippon eteni aina finaaleihin asti, joissa hävisi Oji Eaglesille. Kauden jälkeen McLennan lopetti pelaajauransa.


title: Jamie McLennan

text: Pelaajauransa jälkeen McLennan on toiminut muun muassa Calgary Flamesin apulaisvalmentajana vuosina 2009–2011 ja NHL Networkin asiantuntijana.


title: Pseudovektori

text: Pseudovektori eli aksiaalivektori on matemaattinen olio, joka muistuttaa tavallista (polaari)vektoria. Tavalliset vektorit muuttuvat vastakkaissuuntaisiksi, kun niiden komponentit kerrotaan jollakin miinusluvulla, esimerkiksi -1:llä. Pseudovektoreille tämä ei päde.


title: Pseudovektori

text: Jos avaruus peilataan tason suhteen, normaalien polaaristen vektoreiden peilitasoa vastaan kohtisuora komponentti muuttuu vastakkaissuuntaiseksi, muut komponentit pysyvät ennallaan. Pseudovektorien laita on päinvastoin.


title: Pseudovektori

text: Yleinen tapa konstruoida pseudovektori p on ottaa (polaari)vektorien a ja b ristitulo:


title: Pseudovektori

text: Kahden pseudovektorin ristitulo on myös pseudovektori. Sen sijaan pseudovektorin ja polaarisen vektorin ristitulo on normaali polaarinen vektori. Polaarivektorin ja pseudovektorin skalaaritulo on pseudoskalaari.


title: Pseudovektori

text: Fysiikassa pseudovektoreita ovat monet pyörimisliikkeeseen liittyvät suureet kuten kulmanopeus ja liikemäärämomentti. Ne on määritelty pyörimisliikkeen akselin suuntaisiksi oikeakätisyyssäännön mukaisesti siten, että jos pyörimisliike tapahtuu nyrkissä olevan oikean käden sormien suuntaisesti, peukalo osoittaa tällaisen vektorisuureen suunnan. Myös sähkövirran magneettikentän voimakkuus on pseudovektori, sillä sähkövirtaa ympäröivän pyörteisen magneettikentän suunta määräytyy oikeakätisyyssäännön mukaisesti.


title: Filoksenos

text: Filoksenos (300-luku eaa., ) oli makedonialainen sotilas Aleksanteri Suuren aikaan. Aleksanterin kuoleman jälkeen hänestä tuli Kilikian satraappi.


title: Filoksenos

text: Aleksanteri lähetti Filoksenoksen keräämään veroja vuonna 331 eaa. Taurus-vuorten pohjoispuolella sijainneilta alueilta. Gaugamelan taistelun jälkeen Filoksenos lähetettiin valtaamaan Susa ja ottamaan haltuun siellä ollut rahasäilö. Vuonna 323 eaa. Filoksenos sai käskyn tuoda lisäjoukkoja Kariasta Babyloniin. Hän pääsi perille juuri ennen kuin Aleksanteri Suuri kuoli. Vuonna 321 hallitsijaksi valittu Perdikkas nimitti Filoksenoksen Kilikian satraapiksi Filotaan sijalle. Filoksenos sai pitää Kilikian Triparadisoksen kokouksen jälkeen vuonna 321 eaa., mutta tämän jälkeen hänestä ole mitään tietoja.


title: Filotas (satraappi)

text: Filotas (, 300-luku eaa.) oli makedonialainen sotilas joka eli Aleksanteri Suuren aikaan. Hän johti jalkaväenosastoa Aleksanterin armeijassa Sogdianan ja Intian sotaretken aikana. Luultavasti kyseessä on sama Filotas jonka Quintus Curtius Rufus mainitsee Aleksanterin palkinneen Babylonissa vuonna 323 eaa. Aleksanterin kuoltua Filotas nimitettiin Kilikian satraapiksi. Mutta vuonna 321 eaa. Perdikkas nimitti Filoksenos Kilikian satraapiksi Filotaan sijalle. Ilmeisesti Perdikkas halusi Filotaan muihin tehtäviin koska hänet mainitaan myöhemmin Perdikkaan lähipiirin jäsenenä. Perdikkaan kuoleman jälkeen Filotas liittyi Alketaan ja Attaloksen kanssa Antigonosta vastaan. Filotas joutui kuitenkin Antigonoksen vangiksi Attaloksen, Dokimoksen ja Polemonin kanssa vuonna 320 eaa. Vangit pääsivät kuitenkin pakenemaan, mutta Filotas joutui jälleen Antigonoksen vangiksi vuonna 316 eaa.


title: Planckin energia

text: Planckin energia on energian yksikkö, jota merkitään symbolilla formula_1. Yksi Planckin energia on 1,956 × 10 joulea, 1,22 × 10 gigaelektronivolttia tai 543,3 kilowattituntia. Planckin energia on nimetty saksalaisen fyysikon Max Planckin mukaan.


title: Planckin energia

text: Planckin energia liittyy perinteisen suhteellisuusteorian ja kvanttigravitaation rajaan. Kun alkeishiukkasen energia kasvaa kohti yhtä Planckin energiaa, alkaa sen painovoimavuorovaikutus lähestyä suuruudeltaan muita perusvuorovaikutuksia. Tällöin alkavat kvantti-ilmiöt olla merkittäviä eikä perinteistä suhteellisuusteoriaa voida soveltaa.


title: Planckin energia

text: Planckin energia on alkeishiukkasten mittakaavassa valtava määrä energiaa. Suurienergiaisimman havaitun hiukkasen eli OMG-hiukkasen energia, 50 joulea, vastaa vain noin 25 miljardisosaa yhdestä Planckin energiasta. Arkiympäristössä yksi Planckin energia vastaa noin henkilöauton polttoainetankillisen sisältämää kemiallista energiaa.


title: Planckin energia

text: Yksi Planckin energia on se energia, joka tarvitaan yhden Planckin pituuden mittakaavan luotaamiseen. Se on luultavasti myös maksimienergia, joka voidaan sovittaa näin pieneen mittakaavaan, joka tuolloin välittömästi luhistuu mustaksi aukoksi. Säieteoriassa Planckin energia on värähtelevien säikeiden keskimääräinen energia.


title: Planckin energia

text:
Planckin energian määrittää yhtälö
formula_2,
jossa c on valonnopeus tyhjiössä, formula_3 on redusoitu Planckin vakio ja formula_4 on gravitaatiovakio. Planckin energia on ekvivalentti Planckin massan kanssa yhtälön E=mc² perusteella. Kertomalla Planckin energia vakiolla
formula_5
voidaan yksinkertaistaa joitakin gravitaatioyhtälöitä. Hiukkasfyysikot ja kosmologit käyttävät usein tällaista redusoitua Planckin energiaa, jonka yhtälö on
formula_6.
Yksi redusoitu Planckin energia on noin 0,390 × 10 joulea eli 2,43 × 10 gigaelektronivolttia.


title: Philippe Duron

text: Philippe Duron (s. 19. kesäkuuta 1947, Antony, Hauts-de-Seine), Basse-Normandien alueneuvoston puheenjohtaja, valittiin 28. maaliskuuta 2004 ensimmäisenä sosialistisen puolueen edustajana kyseiseen virkaan. Hän voitti 18 vuotta virassa olleen René Garrecin. Philippe Duron on ollut myös Louvignyn (Calvados) pormestari vuodesta 1989 lähtien. Ensimmäisenä sosialistisen puolueen rahastonhoitajana hän on onnistunut yhdistämään Basse-Normandien vasemmistopuolueet. Hän palveli varamiehenä Ranskan kansalliskokouksessa vuodesta 1997 vuoteen 2001 saakka.


title: Philippe Duron

text: Hän sai historian ylioppilaan loppututkinnon vuonna 1975 ja oli opettajana vuoteen 1997 asti. Hänen poliittiset roolimallinsa ovat Pierre Mendès-France ja François Mitterrand.


title: Planckin varaus

text: Planckin varaus on sähkövarauksen yksikkö, jota merkitään formula_1. Planckin varaus on


title: Planckin varaus

text: missä:


title: Planckin varaus

text: Sen arvo SI-yksiköissä on:


title: Planckin varaus

text: Planckin varaus on noin 11,706 kertainen elektronin varaukseen nähden.


title: Ranskan alueneuvoston puheenjohtaja

text: Ranskassa alueneuvoston puheenjohtaja () on vaaleilla valittu viranomainen, joka on alueellisen neuvoston korkein viranomainen Ranskan "régionissa", aluehallinnollisessa yksikössä.


title: Ranskan alueneuvoston puheenjohtaja

text: * Korsikan hallinnollisen neuvoston puheenjohtaja


title: Jussi Pelli

text: Jussi Pelli (21. tammikuuta 1895 Viipuri – 5. toukokuuta 1962 Lahti) oli suomalainen jääpalloilija.


title: Jussi Pelli

text: Pelli aloitti pelaajauransa keskustukimiehenä, mutta vaihtoi vuonna 1915 pelipaikkansa puolustajaksi. Hän pelasi koko pelaajauransa Viipurin Susissa, joissa saavutti 11 Suomen-mestaruutta. Hän pelasi urallaan myös seitsemän maaottelua. Urheiluperinnettä jatkoivat maailmanmestaruus- ja olympiatasolla hänen poikansa jousiampuja Yrjö Pelli ja pojanpoikansa nykyaikainen viisiottelija ja miekkailija Jussi Pelli.


title: Persian porttien taistelu

text: Persian porttien taistelu käytiin vuoden 330 eaa. tammikuussa. Aleksanteri Suuri hyökkäsi Persian valtakunnan sisäosiin voitettuaan Persian kuninkaan Dareios III:n Gaugamelan taistelussa. Aleksanteri jakoi joukkonsa kahteen osaan. Parmenion sai johdettavakseen suurimman osan armeijasta jonka piti kiertää Zagros-vuoret turvallisempaa eteläistä reittiä pitkin. Aleksanteri itse otti valikoidun joukon sotilaita joiden tarkoitus oli ylittää Zagros päätietä pitkin, joka johti niin sanotun Persian porttien solan kautta. Aleksanterin joukkoon kuuluivat Arrianoksen mukaan makedonialainen jalkaväki, toveriratsuväki, kevyt ratsuväki, agrianit ja jousimiehet.


title: Persian porttien taistelu

text: Persiksen maakunnan satraappi Ariobarzanes piti kuitenkin solan ja aikoi estää makedonialaisten pääsyn sen läpi. Arrianoksen mukaan persialaisilla oli 40 000 jalkaväkeä ja 700 ratsuväkeä. Ariobarzanes oli antanut rakentaa muurin solan läpi.


title: Persian porttien taistelu

text: Aleksanteri aloitti tekemällä hyökkäyksen joka kuitenkin epäonnistui. Pian makedonialaiset kuitenkin löysivät polun joka johti solan ohi. Muun muassa Arrianos kertoo tarinan persialaisesta vangista joka kertoi makedonialaisille polusta. Tarina muistuttaa hyvin paljon Herodotoksen vastaavaa kertomusta kreikkalaisesta joka kertoi Thermopylain solan ohi johtaneesta polusta Kserkses I:lle Thermopylain taistelun aikana.


title: Persian porttien taistelu

text: Aleksanteri jätti Krateroksen leiriin ja lähti yöllä itse kiertämään persialaisten selustaan pienemmän joukon kanssa. Aleksanterin joukkoon kuului hypaspistit, Perdikkaan jalkaväkiosasto, kevyiten aseistetut jousimiehet, agrianit, toveriratsuväen kuninkaallinen osasto ja vielä yksi ratsuväkiosasto. Kierrettyään vihollisen asemien ohi Aleksanteri hyökkäsi aamun sarastaessa persialaisten leirin kimppuun samalla kun Krateros teki hyökkäyksen persialaisten muuria vastaan. Persialaiset eivät alkaneet taisteluun vaan pakenivat vuoristoon. Ariobarzanes pääsi myös pakenemaan muutaman miehen kanssa.


title: Persian porttien taistelu

text: Taistelun jälkeen Aleksanterin joukot valtasivat Persepoliin ja Pasargadain.


title: Planckin lämpötila

text: Planckin lämpötila on lämpötilan yksikkö, jonka tunnus on T. Se on Planckin yksikkö, joka asettaa rajan kvanttimekaniikalle. Planckin lämpötila on lämpötilan yläraja; ei ole mielekästä puhua mistään sitä lämpimämmästä. Se oli maailmankaikkeuden lämpötila ensimmäisellä hetkellään (kun alkuräjähdyksestä oli kulunut yksi Planckin aika).


title: Planckin lämpötila

text: missä:


title: Roberto Alagna

text: Roberto Alagna (s. 7. kesäkuuta 1963 Clichy-sous-Bois, Seine-Saint-Denis) on ranskalainen tenori.


title: Roberto Alagna

text: Alagna syntyi Ranskaan muuttaneeseen sisilialaiseen siirtolaisperheeseen. Hän opiskeli laulua itsekseen, kunnes hänen tapaamansa laulunopettaja aloitti hänen kanssaan lyyrisen laulun opetuksen. Aina 22-vuotiaaksi saakka hän esiintyi Pariisin eri kabareissa.


title: Roberto Alagna

text: Kabaree-esiintymisten jälkeen vuonna 1988 hän voitti Concours Pavarotti -laulukilpailun. Hän esiintyi ensimmäisen kerran lyyrisenä tenorina Verdin "La Traviatan" Alfredon osassa. Erittäin nopeasti hän koki melkoisen menestyksen, joka johti hänet maailman arvostetuimmille oopperalavoille: Milanon La Scala, New Yorkin Metropolitan Opera, Lontoon Royal Opera House, Pariisin Opéra Bastille ja monille muille näyttämöille.


title: Roberto Alagna

text: Ensimmäisen puolisonsa kuoltua Alagna avioitui romanialaisen sopraanon Angela Gheorghiun kanssa. Yhdessä he ovat laulaneet useita levytyksiä. Alagnalla on laaja roolirepertuaari aktiivissa hallinnassaan. Hänen diskografiansa on erittäin laaja.


title: Roberto Alagna

text: Ranskan kansallispäivänä 14. heinäkuuta 2005 Alagna esitti Marseljeesin kutsuvierasyleisölle. Samana vuonna Alagna äänitti useita operettiduettoja, ja tätä äänitettä oli vuonna 2006 myyty jo yli 400 000 kappaletta.


title: Roberto Alagna

text: Roberto Alagna avasi La Scalan kauden 2006–2007 esiintymällä Radameksen roolissa Franco Zeffirellin ohjaamassa "Aidassa". Toisella esityskerralla 10. joulukuuta Alagna lopetti laulamisen ensimmäisen näytöksen lopulla, poistui näyttämöltä eikä enää palannut sille näytöksen aikana. Alagna oli saanut osakseen yleisön vihellyksiä ja buuauksia esiintymisensä aikana. Tosin myöhemmin hän vetosi terveydellisiin ongelmiin. La Scalan johto ja Zeffirelli syyttivät Alagnaa epäammattimaisuudesta, ja Zeffirelli sanoikin: ”Ammattilainen ei käyttäydy koskaan moisella tavalla. Alagna on liian herkkä, on liian helppoa ilmaista loukkaantumisensa näin. Hän ei tiedä miten todellisen tähden tulee toimia.” Radameksen roolin laulamista jatkoi Antonio Palombi, joka toimi Alagnan varamiehenä. Tosin tällöin laulajalla olivat asuinaan farmarit ja pitkä musta paita. Kalliin erikoisnäytännön yleisön joukossa olivat muun muassa Italian pääministeri Romano Prodi ja hänen vieraansa Saksan liittokansleri Angela Merkel.


title: Didakhe

text: Didakhe (, "Opetus") eli Apostolien opetus tai Kahdentoista apostolin opetus () on nimitys varhaiskristilliselle tutkielmalle, joka sisältää ohjeita kristillisille yhteisöille. Se on kirjoitettu noin vuosien 50-160 välisenä aikana.


title: Didakhe

text: "Didakhe" on todennäköisesti ensimmäinen kirjoitettu katekismus. Se koostuu kolmesta pääosasta, jotka käsittelevät kristillisiä oppeja, toimituksia, kuten kastetta ja ehtoollista, sekä kirkon organisaatiota. Jotkut kirkkoisät lukivat kirjoituksen Uuden testamentin kirjojen kaanoniin, kun taas jotkut hylkäsivät sen alkuperältään epäselvänä. Nykyisin kirjoitus luetaan apostolisten isien kirjoitusten kokoelmiin.


title: Didakhe

text: Eusebios Kesarealainen mainitsee "Didakheen" noin vuonna 324 nimellä "Apostolien opetus" kanonisina tunnustettujen kirjojen jälkeen ("Historia Ecclesiastica" III, 25) kaanoniin kuulumattomien teosten joukossa yhdessä "Paavalin tekojen", "Hermaan Paimenen", "Pietarin ilmestyksen", "Barnabaan kirjeen" ja Johanneksen ilmestyksen ohella.


title: Didakhe

text: Athanasios Aleksandrialainen (367) ja Rufinus (n. 380) lukevat sen deuterokanonisiin kirjoihin. Rufinus mainitsee kirjoitukselle mielenkiintoisen toisen nimen "Judicium Petri", "Pietarin tuomio". Nikeforos (n. 810), Pseudo-Anastasios ja Pseudo-Athanasios hylkäsivät sen, Johannes Damaskolainen ja Etiopian ortodoksinen kirkko taas ovat hyväksyneet sen. Pseudo-Cyprianus siteerasi sitä nimeltä teoksessaan "Adversus Aleatores". Lähdettä mainitsemattomat lainaukset ovat hyvin yleisiä, joskin epävarmempia. Kirjoituksen osa "Kahden tien opista" jakaa yhteisen kielen "Barnabaan kirjeen" (luvut 18-20) kanssa, joskus sanasta sanaan, joskus muutettuna. Kirjeen jae IV.9 on joko johdettu "Didakheen" jakeista 16:2-3 tai päinvastoin.


title: Didakhe

text: Myös "Hermaan Paimen" vaikuttaa heijastelevan "Apostolien opetuksen" vaikutusta, ja Irenaeus, Klemens I ja Origenes vaikuttavat hyödyntävän kirjoitusta, samoin Optatus ja "Gesta apud Zenophilum". "Didascalia Apostolorum" perustuu "Didakheehen", "Apostolinen kirkkojärjestys" on käyttänyt siitä osaa, ja "Apostolien säädökset" ("Constitutiones Apostolorum") sisältää puolestaan "Didascalian". Kirjoituksesta on kaikuja myös Justinus Marttyyrin, Tatianoksen, Theofilos Antiokialaisen, Cyprianuksen ja Lactantiuksen kirjoituksissa.


title: Didakhe

text: "Didakheen" uskottiin kadoneen. Sen löysi uudelleen vuonna 1883 Nikomedian metropoliitta Philotheos Bryennios kreikankielisestä "Codex Hierosolymitanuksesta" vuodelta 1056, josta hän oli aiemmin julkaissut Ensimmäisen Klemensin kirjeen koko tekstin vuonna 1875.


title: Didakhe

text: Pian Bryennioksen julkaistua teoksen tutkija Otto von Gebhardt tunnisti, että Melkin luostarissa Itävallassa säilytetty latinankielinen käsikirjoitus sisälsi käännöksen "Didakheen" ensimmäisestä osasta. Nykyisin tutkijat katsovat tämän olevan itsenäinen todistus "Kahden tien" opille. Tohtori J. Schlecht löysi vuonna 1900 toisen latinankielisen käännöksen luvuista 1-5 otsikolla "De doctrina Apostolorum", "Apostolien opetus". Bryennioksen löydön jälkeen on löydetty myös koptin- ja etiopiankieliset käännökset kirjoituksesta.


title: Didakhe

text: "Didakheen" alaotsikkona on "Herran opetus pakanoille kahdentoista apostolin välittämänä" (). Kirjoitus koostuu kuudestatoista luvusta. Sen sisältö voidaan jakaa neljään osaan, jotka myöhempi toimittaja on tutkijoiden mukaan koonnut useista lähteistä. Ensimmäinen osa on "Kaksi tietä", elämän tie ja kuoleman tie (luvut 1-6); toinen osa käsittelee rituaaleja: kastetta, paastoa ja ehtoollista (luvut 7-10); kolmas osa puhuu pappeudesta ja siitä, kuinka tulee menetellä kuljeskelevien profeettojen kanssa (luvut 11-15); ja viimeinen osa (luku 16) on lyhyt apokalypsi eli ilmestys.


title: Didakhe

text: Ensimmäinen osa (luvut 1-6) alkaa: ""On olemassa kaksi tietä. Toinen on elämän tie ja toinen on kuoleman tie. Nämä kaksi eroavat suuresti toisistaan."" Monet tutkijat pitävät sen lähteenä samannimistä juutalaista tutkielmaa, johon on tehty huomattavia muutoksia.


title: Didakhe

text: Osa lainaa Vanhaa testamenttia usein. Lainaukset ovat yhteneviä evankeliumeissa olevien kanssa ja niissä on teologisia yhtäläisyyksiä, mutta Jeesusta ei mainita koskaan nimeltä. Elämän tielle annetaan ohjeeksi suuri käsky "rakasta Jumalaa, joka on sinut luonut, toiseksi lähimmäistäsi niin kuin itseäsi" ("šema"), sekä kultainen sääntö negatiivisessa muodossa: "mitään, mitä et tahdo itsellesi tehtävän, älä sinäkään toiselle tee".


title: Didakhe

text:
Tämän jälkeen seuraa lyhyitä katkelmia vuorisaarnasta.
Luku 2 sisältää käskyjä murhaa, haureutta, varastamista, noituutta, aborttia, väärä todistamista, valheellisuutta yms. vastaan.
Luku 3 pyrkii selittämään, kuinka yksi pahe johtaa toiseen: vihasta seuraa murha, himosta huoruus, jne.


title: Didakhe

text: Toinen osa (luvut 7-10) alkaa kasteohjeilla. Kaste on toimitettava ""Isän ja Pojan ja Pyhän Hengen nimeen"" juoksevassa vedessä. Jos sellaista ei ole käytettävissä, tulee kastaa kylmään tai jopa lämpimään veteen. Kasteen ottavan ja kastajan sekä mahdollisuuksien mukaan kaikkien tilaisuuteen osallistuvien tulee paastota päivä tai kaksi ennen kastetta. Jos vesi ei riitä upotuskasteeseen, sitä voidaan valella kolme kertaa päähän.


title: Didakhe

text: Paastoa ei sopinut pitää maanantaisin ja torstaisin "ulkokultaisten kanssa". Sen sijaan sopivia paastopäiviä olivat keskiviikko ja perjantai (luku 8). Kristittyjen ei tullut rukoilla "ulkokultaisten" (hypocrites) kanssa, vaan lukea Isä Meidän -rukous kolme kertaa päivässä. Kirjan antama rukous ei ole täysin yhtenevä Matteuksen evankeliumissa olevan rukouksen kanssa.


title: Didakhe

text: Ehtoollisen viettoon liittyen kirjoitus antaa opetuksen kiitosrukouksesta ehtoollisen jälkeen.


title: Didakhe

text: "Didakhe" on omalaatuinen varhaiskristillisten kirjoitusten joukossa siinä, että se painottaa kiertelevää pappeutta, jonka se yhdistää apostolin- ja profeetanvirkana. Vaikka kirjoitus puhuu myös paikallisista piispan- ja diakoninviroista, niitä kuvataan laajemmin muissa teksteissä, kuten Ignatioksen ja Klemens I:n kirjoituksissa. Kirjoitus varoittaa tällaisten kuljeskelevien pappien moraalista: heidät tulee ottaa vastaan, jos he opettavat yllä mainittuja oppeja, ja jos he "enentävät vanhurskautta ja Herran tuntemusta", heidät tulee ottaa vastaan kuin Herra. Mutta vaikka jokainen apostoli otetaan vastaan Herrana, hän voi viipyä päivän tai kaksi; jos hän viipyy kolme päivää, hän on huijari tai väärä profeetta. Samoin lähtiessään hän saa ottaa mukaansa vain leipää; jos hän pyyttää rahaa, hän on väärä profeetta.


title: T. R. Knight

text: Theodore Raymond Knight (s. 26. maaliskuuta 1973) on yhdysvaltalainen näyttelijä, joka tunnetaan parhaiten roolistaan "tohtori George O'Malleyna" ABC:n sairaalamaailmaan sijoittuvassa draamasarjassa Greyn anatomia.


title: T. R. Knight

text: Knight syntyi Minnesotan Minneapolissa, jossa hän esiintyi teatterissa jo viisivuotiaana. Kaksi viimeistä vuottaan Minneapolisissa hän kuului Guthrie-teatterin näyttelijäkaartiin. Hän palasi Guthrieen kahdesti ja esitti Richard Millerin roolin Eugene O’Neillin Ah, Wildernessissä, sekä nimiosan Peter Shafferin Amadeuksessa.


title: T. R. Knight

text:
Knight muutti New York Cityyn ja alkoi esiintyä Broadwayllä, jossa hän näytteli muun muassa Tim Allgoodia Michael Frayn näytelmässä Saranat ja sardiinit, kanssanäyttelijöinään Patti LuPone, Peter Gallagher ja Richard Easton, sekä Tartuffen Damisia -näytelmässä Brian Bedfordin kanssa. Broadwayn ulkopuolisiin teatteriesiintymisiin kuuluu Joen rooli Conor McPhersonin näytelmässä This Lime Tree Bower. Anto Howardin Scattergood'-näytelmän Brendan Hilliardin osasta hänet palkittiin Drama Desk –ehdokkuudella. Hyvin merkittävä rooli hänellä oli myös vuonna 2004 Boy-draamassa.
Televisiossa Knight oli säännöllisenä näyttelijänä lyhyen aikaa TV:ssä pyörineessä Nathan Lanen'sarjassa Charlie Lawrence. Vuonna 2005 Knight valittiin Greyn anatomia -sairaalasarjaan esittämään George O'Malleytä. Knight on tehnyt myös lukuisia vierailuja muihin televisiosarjoihin, esimerkiksi CSI, Frasier ja Kova laki.


title: T. R. Knight

text: Knight on kertonut olevansa homoseksuaali. "Seksuaalisuuteni on herättänyt paljon kysymyksiä ja haluan vaientaa kaikki tarpeettomat huhut, jotka pyörivät ympärilläni. Haluan kuitenkin säilyttää yksityiselämäni omana asianani ja toivon, ettei homoseksuaalisuuteni ole minussa kiinnostavin asia." "Greyn anatomiassa" näyttelevä Katherine Heigl on sanonut olevansa Knightin paras ystävä ja puolustavansa Knightiä ihmisiltä, jotka nimittelevät häntä homoksi.


title: Thrust2

text: Thrust 2 on Britanniassa suunniteltu suihkumoottoriauto, mikä piti maanpinnan nopeusennätystä hallussaan vuodesta 1983 vuoteen 1997.


title: Thrust2

text: Auton rakentajana ja kuljettajana toimi Richard Noble. Lokakuun neljäntenä päivänä, vuonna 1983, auto saavutti 633 mailin (1018 km/h) huippunopeuden Black Rock Desert -aavikolla, Yhdysvaltain Nevadassa. Auton suihkumoottori, Rolls-Royce Avon, oli peräisin English Electric Lightning -lentokoneesta.


title: Thrust2

text: Vuonna 1997 Richard Noblen seuraava auto, ThrustSSC rikkoi Thrust2:sen ennätyksen.


title: Thrust2

text: Muita maanopeusennätyksen rikkoneita ajoneuvoja:


title: Arvo Närvänen

text: Arvo "Ati" Närvänen (12. helmikuuta 1905 Viipuri – 4. huhtikuuta 1982 Helsinki) oli suomalainen jalkapalloilija ja jääpalloilija, joka edusti koko uransa 1920- ja 30-luvuilla syntymäseutunsa Susia. Jalkapallossa Sudet eivät olleet niin näkyvä seura kuin jääpallossa, jossa Sudet oli ehdottomasti Suomen ykkösseura etenkin 1920-luvulla.


title: Arvo Närvänen

text: Jalkapalloilijana Närvänen edusti Suomen maajoukkuetta 42 maaottelussa, muun muassa Berliinin 1936 olympialaisissa. Hän oli taitava taklaaja ja älykäs pelinrakentaja. Hän aloitti maajoukkueessa vuonna 1924 ollessaan 19-vuotias. Jalkapallouransa aikana Närvänen edusti Viipurin Susia ja Simpeleen Urheilijoita.


title: Arvo Närvänen

text: Jääpalloilijana "Ati" Närvänen pelasi koko pelaajauransa Viipurin Susissa ja voitti kahdeksan Suomen-mestaruutta. Hän pelasi 14 maaottelua, mikä oli ennätysmäärä 1940-luvulle saakka.


title: Arvo Närvänen

text: Arvo Närväsen nuorempi veli Ville Närvänen pelasi jalkapalloa Viipurin Susien joukkueessa ja yhdessä B-maaottelussa.


title: Arvo Närvänen

text: Jalkapallo:


title: Arvo Närvänen

text: Jääpallo:


title: Planckin kulmataajuus

text: Planckin kulmataajuus on kulmataajuuden yksikkö, jota merkitään ω.


title: Planckin kulmataajuus

text: formula_1 1,85487 × 10 s


title: Planckin kulmataajuus

text: missä


title: Planckin kulmataajuus

text: formula_2 on valonnopeus tyhjiössä


title: Planckin kulmataajuus

text: formula_3 on redusoitu Planckin vakio


title: Planckin kulmataajuus

text: formula_4 on gravitaatiovakio


title: Zend Studio

text: Zend Studio on kaupallinen, PHP-ohjelmointia varten kehitetty ohjelmointiympäristö. Zend Studiota kehittää ja ylläpitää Zend Technologies Ltd. joka on pääkehittäjä muun muassa Zend Enginessä, PHP:n käyttämässä ytimessä.


title: Zend Studio

text: Zend Studiosta julkaistiin ensimmäinen julkinen versio (2.6) 20. helmikuuta 2002, jolloin ohjelman sanottiin olevan muun muassa "Ensimmäinen täydellinen PHP:n kehitysympäristö". Version 2.6 ominaisuuksia oli tuki projekteille, tiedostojen hallinta, sisäänrakennettu dokumentaatio sekä kehittyneet koodin täydennys- ja editointimahdollisuudet.


title: Zend Studio

text: Seuraava merkittävä päivitys tapahtui 19. heinäkuuta 2004, kun Zend Technologies julkaisi version 3.5.0. Zend Studioon tuli tuolloin tuki PHP:n vitossarjan teknisille ominaisuuksille ja ytimeksi vaihtui Zend Engine 2. Muita uusia ominaisuuksia olivat koodimallineet, koodin väritys sekä lukuisat parannukset debuggaukseen.


title: Zend Studio

text: Zend Studion perusominaisuuksiin kuuluu tuki PHP:n nelos- ja vitossarjan koodin väritykselle ja -täydennykselle sekä tuki XHTML- ja HTML-merkintäkielelle. Lisäksi Zend Studio tukee koodimallineita, ja versionhallintaa varten ohjelmassa on tuki CVS- ja Subversion-versionhallinnalle. Ohjelma sisältää myös sisäänrakennetun tuen phpDocumentorille, javadocin kaltaiselle dokumentointisyntaksille koodin kommenttien avulla. Tietokantoja varten ohjelmalla on näkymätila yleisimmille tietokannoille kuten MySQL:lle, Microsoft SQL Serverille, Oraclelle, PostgreSQL:lle sekä SQLitelle.


title: Zend Studio

text: Zend Studion ytimenä käytetään Zend Enginen kakkosversiota, ja palvelinyhteyksinä se tukee FTP- ja SFTP-protokollaa.


title: Zend Studio

text: Vaikka Zend Studio on ollut markkinoilla useita vuosia, on ohjelmaa kohtaan esitetty vain vähän kritiikkiä. Suurin kritiikki on kohdistunut ohjelman hitauteen, jota Zend Technologies on pyrkinyt korjaamaan aina aika ajoin onnistumatta korjaamaan ongelmaa pysyvästi .


title: Allan Lagerström

text: Allan Verner Lagerström (s. 23. heinäkuuta 1910 Viipuri – 22. syyskuuta 1998) oli suomalainen jääpalloilija.


title: Allan Lagerström

text: Lagerström voitti Viipurin Palloseuran paidassa jääpallon Suomen-mestaruuden vuosina 1931 ja 1936. Hän edusti uransa aikana myös seuroja Viipurin IFK, Viipurin Reipas, Helsingin Jalkapalloklubi, Viipurin Sudet ja Hukat. Maajoukkueurallaan Lagerström pelasi 11 maaottelua. Pelipaikaltaan hän oli keskustuki.


title: Allan Lagerström

text: Lagerström pelasi myös jääkiekkoa. Hän voitti Viipurin Reippaassa pelatessaan jääkiekon ensimmäisen Suomen-mestaruuden vuonna 1928.


title: Eisenhowerin oppi

text: Eisenhowerin oppi oli Yhdysvaltain presidentti Dwight D. Eisenhowerin ulkopoliittinen oppi, jonka hän määritteli Yhdysvaltain kongressille 5. tammikuuta 1957 pitämässään puheessa. Opissa määrättiin, että Yhdysvallat tulisi käyttämään aseellisia joukkoja pyynnöstä vastauksena aggressioon Yhdysvaltoja kohtaan. Maat, jotka vastustaisivat kommunismia saisivat apua erilaisissa muodoissa.


title: Eisenhowerin oppi

text: Opin mukaista varautumista armeijatoimiin hyödynnettiin Libanonin kriisissä seuraavana vuonna, kun Amerikka puuttui siihen maan presidentin Camille Chamounin pyynnöstä.


title: Eisenhowerin oppi

text: Maailmanlaajuisessa poliittisessa yhteydessä, oppi tehtiin vastauksena mahdolliseen yleistettyyn sotaan, Neuvostoliiton yrityksen käyttää Suezin kriisiä tekosyynä hyökätä Egyptiin. Yhdistettynä Ison-Britannian ja Ranskan alueelle jättämään valtatyhjiöön heidän epäonnistumisiensa jälkeen, Eisenhower tunsi, että vahvaa valta-asemaa tarvittaisiin kriisin selvittämiseksi, vahvempaa mitä Egyptin Nasserin ottama. Nasser rakensi hurjaa vauhtia voima-asemaa ja käytti sitä saadakseen venäläiset ja amerikkalaiset toisiaan vastaan, ottaen eräänlaisen "positiivisen neutraaliuden" ja hyväksyen apua venäläisiltä.


title: Eisenhowerin oppi

text: Alueellisella tasolla Eisenhowerin opin tarkoitus oli, että se antaisi itsenäisille arabivalloille vaihtoehdon Nasserin poliittisesta vallasta, vahvistaen niitä ja samalla hyläten kommunismin vaikutuksen Nasserin hylkäämisen kautta. Oppi epäonnistui suuresti sillä alueella, sillä Nasserin valta kasvoi vuoteen 1959 mennessä nopeasti siihen pisteeseen, että hän voisi muotoilla naapuriarabivaltioiden johtajuuden, sisältäen Irakin ja Saudi-Arabian, mutta sillä välin Nasserin suhteet Neuvostoliiton johtajiin huononivat, mahdollistaen Yhdysvaltojen vaihtaa mukautuvuuspolitiikkaan.


title: Eisenhowerin oppi

text: Eisenhowerin hallinto myös näki alueen olevan altis tulevaisuuden ulkopolitiikan vaikutuksille, ei vain Yhdysvaltojen, vaan myös sen liittolaisten. Lähi-idän alue sisältää suuren osan maailman öljyvarannoista. Jos alue ajautuisi kommunismiin, Yhdysvallat ja sen liittolaiset kärsisivät suuria taloudellisia seurauksia.


title: Niilo Jantunen

text: Niilo "Niko" Jantunen (30. syyskuuta 1902 Pietari – 10. marraskuuta 1974) oli suomalainen jääpalloilija. Pelipaikaltaan hän oli vasen laitahyökkääjä.


title: Niilo Jantunen

text: Jantunen edusti Viipurin Susia ja voitti urallaan seitsemän Suomen-mestaruutta (1925, 1926, 1927, 1929, 1930, 1932 ja 1933). Viimeisen mestaruussarjakautensa hän edusti vuonna 1937. Hän edusti Suomea yhdessätoista maaottelussa tehden niissä kuusi maalia.


title: Niilo Jantunen

text: Aktiiviuransa jälkeen Jantunen toimi Susien taloudenhoitajana ja sihteerinä sekä 40- ja 50-luvuilla pitkäaikaisena hallituksen jäsenenä. Hän pelasi välirauhan aikaan talvella 1941 Lahden Luistelijoiden joukkueessa suomesarjassa. Jantunen toimi myös erotuomarina sekä Viipurin Erotuomarikerhon puheenjohtajana.


title: Saab Aero-X

text: Saab Aero-X on Saabin valmistama konseptiauto, joka esiteltiin Geneven autonäyttelyssä maaliskuussa 2006. Kaksipaikkaisessa urheiluautossa on yhdistelty Saabin lentokonehistoriaa sekä suuntauksia tuleviin malleihin. Esimerkiksi kesällä 2007 esitellyssä Saab 9-3 Sport Sedanin faceliftissä on viitteitä Aero-X:stä.


title: Saab Aero-X

text: Autossa on 400-hevosvoimainen bioetanolilla toimiva kahdella turbolla varustettu 2,8 litrainen V6-moottori. Konseptimallin erityispiirteitä ovat puuttuvat a-pilarit sekä ovien ja katon yhtenäinen avautuminen. Konseptin kori on hiilikuitua ja veto tapahtuu neljällä pyörällä. Ohjaamo on muotoiltu "skandinaavisen puhtaasti" ja valaistuksessa on hyödynnetty runsaasti LED-valoja. Nopeusmittari näkyy kolmiulotteisesti akryylipinnalla.


title: Saab Aero-X

text: Autoweek-lehti palkitsi sen Geneven autonäyttelyn parhaana. Auton palkitsi myöhemmin samana vuonna myös brittiläinen Autocar-lehti vuoden parhaana konseptiautona.


title: Ami Angerma

text: Ami Angerma (alk. Ahnger, 16. kesäkuuta 1891 Viipuri – 27. elokuuta 1950) oli suomalainen jääpalloilija. Pelipaikaltaan hän oli oikea välihyökkääjä.


title: Ami Angerma

text: Angerma edusti jääpallourallaan seuroja Viipurin Luistinseura, Viipurin Reipas, Viipurin SLU sekä Viipurin Sudet. Viipurin Susien kapteenina hän oli voittamassa kuutta Suomen-mestaruutta peräkkäin vuosina 1914–1920 (vuonna 1918 ei pelattu). Lisäksi Angerma voitti SM-kultaa vuosina 1922 ja 1925–1927. Kaikkiaan Angerma oli jääpallon SM-loppuottelussa 16 kertaa ja oli 10 kertaa voittaneessa joukkueessa. Angerma kuului Suomen maajoukkueeseen viidessä maaottelussa, joista Suomi voitti neljä.


title: Ami Angerma

text: Angerma edusti jalkapallossa Viipurin Reipasta ja voitti kolme SM-hopeaa joukkueen paidassa vuosina 1918, 1919 ja 1922.


title: Ami Angerma

text: Peliuransa jälkeen Angerma kuului useita vuosia Suomen Palloliiton jääpallovalitsemiskomiteaan sekä toimi vuonna 1931 maajoukkueen toisena valmentajana. Ansioistaan hän sai Suomen Palloliiton kultaisen ansiomerkin.


title: Ami Angerma

text: Siviiliammatiltaan Ami Angerma oli rautatievirkamies. Rautateillä hän työskenteli yli 40 vuotta.


title: Kulhia MK 2

text: Kulhia MK 2 oli suomalaisen Mikko Kulhian rakentama yksimoottorinen yksipaikkainen urheiluilmailukone, joka seurasi Kulhian aiemmin rakentamia MK 1a ja -1b -koneita. Paranneltu MK 2 rakennettiin 1930-luvun alulla, mutta kone ehti lentää vain ensilennon vuonna 1931. Kone jäi muutamaksi vuosikymmeneksi odottamaan varastoituna, kunnes se kunnostettiin lentokuntoon vuonna 1951. Kone ehti tehdä tämän jälkeen joitakin lentoja, mutta vaurioitui korjauskelvottomaan kuntoon viimeiseksi jääneellä, vuonna 1951 tehdyllä lennolla.


title: Kulhia MK 2

text: Mikko Kulhia lähti kehittämään MK 2 -konetta edellisen MK 1b:n vaurioiduttua korjauskelvottomaan kuntoon kevättalvella 1930. Uuden koneen piirustukset valmistuivat talven aikana, ja kone rakennettiin hyvin nopealla työtahdilla koulujen päätyttyä alkukesästä 1930.


title: Kulhia MK 2

text: MK 2 valmistui kolmessa kuukaudessa, mutta joutui odottamaan ensilentoa aina vuoden 1931 alulle, sillä Kulhia joutui palaamaan koulun penkille syksyllä 1930. Koelentoja harkittiin tehtäväksi Parolasta, mutta ensilentoa lähdettiin lopulta yrittämään vasta tammikuussa 1931 järvien jäädyttyä. Valmistelut veivät aikaa, ja koneella päästiin lopulta ilmaan illan jo hämärtyessä. MK 2 oli edeltäjiinsä nähden huomattavasti nopeampi ja nousukykyisempi. Ensilento päättyi laskutelineen murtumiseen oikean siiven osuttua jäähän laskussa.


title: Kulhia MK 2

text: Vaurioita ei ehditty korjaamaan enää joululoman puitteissa, ja kone jäi jälleen odottamaan. Seuraavana kesänä veljekset rakensivat koneeseen vaneriset kellukkeet, joiden tilavuus oli 350 litraa ja massa 17 kilogrammaa per kelluke. Anzani-moottori sai myös uudet männät, jotka olivat tosin aiempia raskaammat ja pudottivat näin ollen moottorin huippukierroksia. Pudotuksen seurauksena MK 2:lla päästiin tekemään ainoastaan rullauskokeita.


title: Kulhia MK 2

text: Mikko Kulhia pääsi opiskelemaan Teknilliseen korkeakouluun, ja seuraavat vuodet kuluivat tiiviisti harjoittelutöiden parissa. Väliin sattui myös toinen maailmansota.


title: Kulhia MK 2

text: Vuosikymmenten tauko ei kuitenkaan vienyt Kulhian kiinnostusta ilmailuun. Hän suoritti kevääseen 1951 mennessä yksityislentäjän lupakirjan ja alkoi samoihin aikoihin suunnitella MK 2 -koneen kunnostamista ja käyttöönottoa.


title: Kulhia MK 2

text: Hattulaan varastoitu kone tuotiin vuonna 1951 kuorma-autolla Malmille, missä lentokonemekaanikot Vilho Jokinen ja Toivo Hallanranta korjasivat sen iltatöinään. Koneen ohjausvaijerit, polttoainesäiliö ja ohjaajan istuin uusittiin, minkä lisäksi moottori sai perusteellisen huollon ja koko kone uuden maalipinnan. Koneen lujuuslaskelmat toimitettiin ilmailuviranomaiselle, ja kunnostettu kone koekuormitettiin viranomaisen määräyksestä Malmin lentoasemalla. Viranomainen antoi koneen rakenteelle hyväksynnän ja MK 2 sai rekisteritunnuksen OH-MOK.


title: Kulhia MK 2

text: Kulhia teki MK 2:lla neljä onnistunutta lentoa 16. joulukuuta 1951. Ilo jäi kuitenkin lyhyeksi, sillä koneen vanha Anzani-moottori hajosi kesken lennon kuusi päivää myöhemmin. Kulhia joutui tekemään pakkolaskun, mikä vaurioitti koneen korjauskelvottomaan kuntoon. Sittemmin kone oli romuna varastossa Hattulassa, mutta sen lopullinen kohtalo on tuntematon.


title: Kulhia MK 2

text: MK 2:n siipi oli aiempia ohuempi ja pinta-alaltaan pienempi, minkä lisäksi siinä käytettiin yhdysvaltalaista NACA M4 –siipiprofiilia. Siiven rakenne oli pinnoitettu kankaalla johtoreunan vanerista torsiolevyä lukuun ottamatta. Koneen rungossa käytettiin myös ajalle edistyksellistä kuorirakennetta. Rungon sivuilla käytettiin kahden millimetrin vanerilla, päälli- ja alapintojen ollessa millimetrin paksuista vaneria. Pinnoite kiinnittyi neljään pitkittäissuuntaiseen rimaan. Rungon sisällä ei ollut minkäänlaisia vinotukia, vaan rakenteen kantavan osan muodosti pääasiassa vanerinen ulkokuori.


title: Peugeot 104

text: Peugeot 104 on Peugeot’n vuosina 1972–1988 valmistama pieni henkilöautomalli, joka jakaa suuren osan tekniikastaan Citroën LNA- ja Talbot Samba -mallien kanssa. Sen seuraajaksi tuli vuonna 1983 esitelty Peugeot 205.


title: Peugeot 104

text: Ensimmäisenä esitelty korimalli oli neliovinen, jossa takaluukku aukesi vain takalasin alareunaan saakka. Moottori oli 1,0-litrainen 46-hevosvoimainen. Vuonna 1974 esiteltiin kolmiovinen hatchback, joka oli neliovista yli 30 senttimetriä lyhyempi. Ajovalot olivat leveämmät kuin neliovisessa.


title: Peugeot 104

text: Vuonna 1976 neliovinen korvattiin viisiovisella monikäyttömallilla, jossa takaluukku aukeni kattoon saakka. Ajovalot vaihtuivat leveämmiksi kuten kolmiovisessa.


title: Peugeot 104

text: Malli koki toisen kasvojenkohotuksensa vuonna 1982, jolloin se sai hieman aiempaa pienemmät ajovalot, uudistetun etusäleikön ja uudet takavaloumpiot, joissa oli nyt myös peruutusvalot. Aikakauden tyylin mukaisesti kromikoristeiden määrää vähennettiin.


title: Peugeot 104

text: Vuonna 1983 esiteltiin seuraajaksi tarkoitettu Peugeot 205, jolloin 104 poistui mallistosta monilla markkinoilla. Ranskassa se pysyi kuitenkin edullisempana mallivaihtoehtona 205:n rinnalla vuoteen 1988 saakka.


title: Peugeot 104

text: Peugeot 104:stä oli kehitteillä myös neliovinen porrasperä ja viisiovinen farmarimalli, mutta nämä eivät edenneet tuotantoon vaan jäivät prototyyppiasteelle.


title: Kriittinen piste (termodynamiikka)

text: Kriittinen piste on se piste faasidiagrammissa, jossa neste-kaasu-tasapainokäyrä loppuu. Kriittisen pisteen yläpuolella erilliset neste- ja kaasufaasi häviävät ja aine on yhdessä faasissa, jota kutsutaan ylikriittiseksi fluidiksi. Lähestyttäessä kriittistä pistettä neste- ja kaasufaasin välinen entalpiaero (höyrystymislämpö) pienenee, kunnes kriittisessä pisteessa höyrystymisentalpia on nolla. Sama koskee neste- ja höyryfaasin välistä tiheyseroa.


title: Kriittinen piste (termodynamiikka)

text: Kriittisen pisteen avulla on myös erotettu käsitteet höyry ja kaasu toisistaan. Höyrystä puhutaan silloin, kun faasin lämpötila on kriittisen lämpötilan alapuolella. Höyry voidaan aina tiivistää nesteeksi kohottamalla sen painetta. Jos aineen lämpötila on suurempi kuin sen kriittinen lämpötila, sitä ei voida nesteyttää.


title: Kriittinen piste (termodynamiikka)

text: Veden kriittisessä pisteessä lämpötila on 374 °C ja paine 221 baaria. Kriittisen pisteen lämpötilaa ja painetta kutsutaan kriittiseksi lämpötilaksi ("T") ja kriittiseksi paineeksi ("P"). Teknisesti tärkein ylikriittinen fluidi on ylikriittinen hiilidioksidi ("T" = 31,4 °C, "P" = 73 bar), jolla on lukuisia käyttösovelluksia luonnonaineiden jalostuksessa ja kemianteollisuudessa.


title: Reino Hietanen

text: Reino Erkki Hietanen (2. marraskuuta 1932 Äyräpää – 4. joulukuuta 2014 Lahti) oli suomalainen taidemaalari, joka toimi monella kuvataiteen alalla.


title: Reino Hietanen

text: Hietanen teki maalauksia, kollaaseja ja litografioita sekä julkisiin tiloihin lasimaalauksia ja seinämaalauksia. Opiskeluajoista lähtien hän suunnitteli koruja. Joihinkin näyttelyihinsä hän teki suuria tilaa jakavia veistoksia. Töillä on useimmiten jokin konkreettinen lähtökohta, kuten maisema tai asetelma, mutta teokset lähestyvät abstraktia ilmaisua.


title: Reino Hietanen

text: Hietanen opiskeli Taideteollisessa oppilaitoksessa kuvaamataidon opettajaksi vuosina 1954–1957. Sen jälkeen hän jatkoi Suomen Taideakatemian koulussa vuosina 1957–1961.


title: Reino Hietanen

text: Lahdessa asunut Hietanen toimi kahdeksan vuotta Lahden taidekoulun (Taideintituutti) johtajana.


title: Reino Hietanen

text: Hietasen varhaistuotantoon kuuluu öljymaalauksia 1950-luvun hengessä, tummin värein ja vahvalla mustalla ääriviivalla muotoja korostaen. 1950-luvun lopun Venetsian biennaalit sekä Ateneumin Ars 61 -näyttelyn tuomat uudet tuulet muokkasivat nuorta suomalaista taiteilijapolvea. Hietanen osallistui Nuorten näyttelyyn vuonna 1958, mutta vuoden 1963 yksityisnäyttely lyhyen aikaa toimineessa helsinkiläisessä Agora-galleriassa auktorisoi Hietasen taiteen nuoren sukupolven vaikuttajien joukkoon. Liittyminen Maaliskuulaisten ryhmään toi näyttelytilaisuuksia. Maaliskuulaisten ensimmäinen näyttely pidettiin vuonna 1964 Taidehallissa Helsingissä. Ryhmä esiintyi 1960-luvulla ahkerasti sekä kotimaassa että ulkomailla. Hietasen läpimurtokauden teokset ovat lähempänä abstraktia ekspressionismia kuin infomalismia, jonka kautta monia Maaliskuulaisia luonnehdittiin.


title: Reino Hietanen

text: Kuusikymmenenluvun alku jakautui opetustöiden ja maalaamisen kesken. Hietanen toimi kuvaamataidon lehtorina Helsingissä Mäkelänrinteen Yhteiskoulussa ja sommittelun ja käsivaran opettajana Taideteollisessa oppilaitoksessa. Seitsemän kuukauden jakso Firenzessä ja Grassinassa vuosien 1965–1966 aikana oli ratkaiseva hänen taiteensa kehitykselle. Guassilla paperille ja kovalevylle maalatut teokset ottivat kantaa kiihkeänä yhteiskunnallisena aikana urbaanin elämän tuomaan eristäytymiseen. Lokeromaisiin asumissoluihinsa eristäytyneet ihmiset elivät yksinäistä elämäänsä suurissa kerrostaloblokeissa. Museonjohtaja Riitta Valorinta kuvailee teosten rakennetta areenaksi tai ikonostaasiksi. Jo läpimurtotöiden vaiheessa nähtiin sukulaisuutta Willem de Kooningin tapaiseen amerikkalaiseen ekspressionismiin. Hietasenkin maalauksissa rajut siveltimenvedot piiskaavat maalauspintaa ekspressiivisesti.


title: Reino Hietanen

text: Taiteilija oli asunut Oulunkylän taiteilijatalossa, jossa työskenteli moni muukin maaliskuulainen. Vuonna 1969 hän muutti Lahteen, ja hänet valittiin heti Lahden Taiteilijaseuran puheenjohtajaksi. Hän palasi vielä kahdeksi vuodeksi Helsinkiin Lallukan taiteilijakotiin valmistamaan Roihuvuoren kirkon lasimaalausta. Vuonna 1972 Hietanen muutti takaisin Lahteen vasta valmistuneeseen Mukkulan taiteilijataloon. Samana vuonna hän aloitti Lahden taidekoulun johtajana. Uusi taiteellinen murros tapahtui lopullisesti vuoden 1972 Stedelijk-museon työskentelystipendin ansiosta. Amsterdamin tunnelit, pihojen pyykinkuivaustelineet ja rakennustelineet sekä Mukkulan lähiön maaseutumainen miljöö muuttivat taiteen suuntaa putkimaisiin muotoihin ja pelkistettyihin pintoihin. Värikkäiden viivarytmien jälkeen teoksia hallitsivat musta, harmaa ja hopea. Kriitikko Dan Sundell puhui noen väristä. Teknisten muotojen rinnalla yhtenä aihepiirinä olivat pyykkitelineillä roikkuvat lakanat, harmaalla noen ja valkoisen niukalla asteikolla maalattuna. Monta kertaa maalaukset ovat kollaaseja, lakanakankaasta ja maalauksesta tehtyjä trompe l´oiel -teoksia. Tällainen maalaus on kauden pääteos Vaippa vuodelta 1973. Putken päältä levollisesti laskeutuva lakanakangas taitteineen ja noenkaltaisine varjostuksineen vermeermäisen kalvakassa valossa avasi uuden kauden taiteilijan tuotannossa. Näillä niukkailmeisillä töillään Hietanen esittäytyi vuonna 1973 Vuoden Taiteilijana Helsingin Taidehallissa. Yleisö ja kritiikki ottivat uudet teokset hämmentyneenä vastaan, etenkin kun elettiin kriitikko Pekka Paavolan sanoin “änkyrärealismin” kautta. Mattotelineiden päälle heitetyt tekstiilit ja kuin pyyheliinatelineestä roikkuvat kankaat tuntuivat liiankin arkisilta taiteen aiheiksi, mutta äärimmäisen esteettisinä teoksina niistä puuttui aikauden yhteiskunnallinen paatos. Toisenlaisiakin näkemyksiä on myöhemmin esitetty. Tutkija Pirjo Hämäläinen-Forslund on verrannut kankaita Kristuksen käärinliinoihin ja pohtinut teosten merkitystä filosofisteoreettisesti. Kriitikko Mika Suvioja on nähnyt yhteyden Samuel Beckettin absurdiin teatteriin, ihmiselämän sattumanvaraisuuteen ja lohduttomaan odottamiseen.


title: Reino Hietanen

text: Muutto Mukkulasta Salpausselän rinteeseen rakennettuun ateljeekotiin ja ikkunoista avautuvat avarat Vesijärven näkymät toivat mukanaan sinisen värin ja silmänkantamattomiin jatkuvan veden kirkkaine merimerkkeineen. Uutta olivat myös minimalistiset pöytäasetelmat, Horisontaalisesti nähdyillä pöydillä on puhdaspiirteisiä kulhoja tai yllättäviä koristeellisia kasveja. Näiden teosten lomaan sijoittuvat myös piirustukselliset maalaukset, jotka rakentuvat ohuelle viivastolle, ja joiden värimaailma on tummasävyinen, ruskean, musta ja harmaan sekoitusta. Näistä esimerkkinä on estetisoiva "Heinähaasia" vuodelta 1985.


title: Reino Hietanen

text: Paikanvaihdos on aina vaikuttanut Hietasen maalauksiin paljon. Syyskesän 1995 kuukausi Marbellan taiteilija-ateljeessa toi auringon paahtamia vaaleita roosan ja hiekan sävyjä pastoosiin maalikerrokseen. Vuosituhannen vaihteessa maalauksiin ilmestyi vahva sitruunankeltainen väri, joskus koko maalauspinnan peittävä tai kolmioina tai neliöinä luomassa jännitettä asetelmaan. Nämä geometriset, kirkkain värein maalatut muodot ovat muistumia Piet Mondrianista, jonka tuotantoon Hietanen tutustui Amsterdamin-ajallaan.


title: Reino Hietanen

text:
Hietaselle myönnettiin professorin arvonimi vuonna 1987, ja vuonna 2000 hän sai Pro Finlandia -mitalin. Hän oli Helsingin Juhlaviikkojen Vuoden taiteilija vuonna 1973. Palkintoja tuli kotimaisista ja ulkomaisista kilpailuista, ja Hietasen teoksia oli esillä muun muassa Sao Paolon biennaalissa ja Pariisin Nuorten biennaalissa.
Kaikkiaan yhteensä lähes 200 näyttelyä yksin tai ryhmässäVuodesta 1978 korujen jalometallityön uniikki- ja pienoistaulukoruihin on valmistanut kultaseppämestari Esko Lindroos, Kultasepänliike Esko Lindroos Oy, Pori


title: K. R. Kares

text: Kaarlo Rietrikki Kares (myös Kaarlo Reetrikki, alk. Karl Fredrik, vuoteen 1876 Präski, 14. joulukuuta 1873 Nakkila – 23. maaliskuuta 1942 Lapua) oli lääninrovastin arvon saanut kirkkoherra, toimittaja ja Suomalaisen puolueen, kokoomuksen ja IKL:n kansanedustaja.


title: K. R. Kares

text: Rukoilevaisesta kodista lähtöisin ollut Kares oli uskonasioissa yksioikoisen jyrkkä ja herännäisyyden kannattaja. Kares oli yksi äärioikeistolaisen Lapuan liikkeen perustajista, joka tunnettiin myös natsi-Saksaa kannattaneena antisemitistinä.


title: K. R. Kares

text: Nakkilalaisen maanviljelijän poikana syntynyt Kares valmistui ylioppilaaksi Porin klassillisesta lyseosta vuonna 1892, sai teologian erotutkinnon 1896 ja vihittiin papiksi 1897. Hän toimi useassa eri kirkollisessa virassa: pappina, kirkkoherrana, lääninrovastina ja kirkolliskokouksen jäsenenä.


title: K. R. Kares

text: Aluksi hän oli Raumalla kirkkoherran apulaisena 1897. Samana vuonna hän oli Raippaluodon virkaa tekevänä kirkkoherrana. Vuosina 1897–1908 hän oli Joroisissa ja Mikkelin Maalaiskunnan Otavassa Keski-Savon kansanopiston johtajana ja toimi Joroisten papiston apulaisena 1897–1901. Vuodesta 1901 vuoteen 1908 hän oli Mikkelin seurakuntien papiston apulaisena. Vuonna 1908 hän toimi Mikkelin maaseurakunnan ylimmäisenä pappina. 1908–1918 hän oli Turun lähetysyhdistyksen johtaja ja Lähetyskirkon Betel-kirkon saarnaaja.


title: K. R. Kares

text: Kares valittiin vuonna 1916 Asikkalan seurakunnan kirkkoherraksi, mutta valitusten vuoksi hän pääsi aloittamaan tehtävässä vasta 1918. Hän oli Asikkalan kirkkoherrana vuoteen 1924 ja sen jälkeen Lapuan kirkkoherrana 1924–1942. Lääninrovastina hän oli 1919–1924 Hollolan rovastikunnassa ja 1932–1942 Lapuan rovastikunnassa. Tuomiorovastina hän ei voinut olla, sillä Lapuan hiippakunta perustettiin vasta 1956. Kares oli asessorina Porvoon tuomiokapitulissa 1922–1924 ja Turun arkkihiippakunnassa 1927–1933.


title: K. R. Kares

text: Kares oli jo ensimmäisessä eduskunnassa Suomalaisesta puolueesta 1907–1909. Seuraavan kerran hän oli eduskunnassa 1922–1927 Kansallisen Kokoomuspuolueen edustajana. Kuitenkin vasta Lapuan liikkeen nousu kesällä 1930 toi rovasti Kareksen yleiseen tietoisuuteen. Liikkeen jyrkkää siipeä edustanut Kares sai mainetta julistaessaan Vihtori Kosolan olevan Jumalan valitsema johtaja Suomen kansalle. Hän pysyi liikkeen kannattajana sen loppuun asti ja siirtyi sen jälkeen uuteen Isänmaalliseen kansanliikkeeseen. Hänet valittiin kolmannen kerran eduskuntaan IKL:n listoilta vuonna 1933. Eduskunnassa Kares tuli tunnetuksi ryhmänsä johtavana ja värikkäimpänä esiintyjänä. Muidenkin IKL:n pappien tavoin hän yhdisti tiiviisti uskonnon ja politiikan puhuen politiikkaa saarnastuolissa ja saarnaten eduskunnan puhujalavalta.


title: K. R. Kares

text: Fanaattinen kristillisyys ja äärioikeistolaisuus olivat Karekselle yhtä, joskaan hän ei ollut aivan yhtä kiihkeä kuin esimerkiksi nuorempi puoluetoverinsa Elias Simojoki. Talvisodan syttymispäivänä Kares luki eduskunnan täysistunnossa isänmaallisen Kustaa Adolfin taisteluvirren sanoja. Kares jatkoi yhtäjaksoisesti eduskunnassa kuolemaansa saakka. Kuolemaa edesauttoi hänen periaatteellinen kieltäytymisensä mustan pörssin tuotteiden hankkimisesta ja tyytyminen niukkoihin korttiannoksiin. Hänen tilalleen eduskuntaan tuli Reino Cederberg.


title: K. R. Kares

text: Kares toimi myös kunnallispolitiikassa. Hän oli Joroisten esimiehenä, Turun kaupunginvaltuuston jäsenenä ja Asikkalan kunnanvaltuuston puheenjohtajana.


title: K. R. Kares

text: Vuosina 1908–1918 Kares toimi Turun suomalaisen yhteiskoulun uskonnon opettajana. Herättäjä-lehden toimittajana hän oli 1908–1942 ja Lakeus-lehden päätoimittajana 1935–1936.


title: K. R. Kares

text: Kares suhtautui myönteisesti natsi-Saksaan ja kannatti avoimesti natsien kirkollisen peitejärjestön Saksalaisten kristittyjen uskonliikkeen näkemyksiä. Hänen mukaansa natsien myötä Saksan kirkossa puhalsivat uudet virkistävät tuulet.


title: K. R. Kares

text: Kares oli myös antisemitisti, jonka mukaan juutalaisvainot johtuivat heidän omista teoistaan. Kares piti juutalaisia rikkaina, joilta puuttui Jumalan siunaus. Hänen mukaansa myös antikristus oli juutalainen.


title: K. R. Kares

text: Piispa Olavi Kares oli K. R. Kareksen poika.


title: Yttergrundin majakka

text: Yttergrundin majakka on Selkämerellä Siipyyn niemen ja Kristiinankaupungin edustalla, Yttergrundin saarella sijaitseva majakka. Se on valmistunut 1892, ja 41 metrin korkuinen majakkatorni on nykyisin Suomen toiseksi korkein majakka. Valmistuessaan majakka oli Pohjoismaiden korkein. Majakan rinnalla sijaitsevat samaan aikaan valmistuneet puiset majakanvartijoiden asuinrakennukset.


title: Yttergrundin majakka

text: Vuonna 1880 Yttergrundille päätettiin rakentaa valomajakka helpottamaan navigointia. Tuolloin Selkämeren rannikolla Porin ja Kaskisten välillä oli 50 meripeninkulman pituinen kaistale, jolla ei ollut ainoatakaan loistoa tai majakkaa. Rakennustyöt annettiin helsinkiläiselle Kone- ja Siltarakennus -yhtiölle. Ylöspäin kapeneva majakkatorni rakennettiin kokonaan muotoonleikatuista metallilevyistä yhtiön verstaan pihalle Sörnäisissä vuonna 1891, jonka jälkeen Luotsilaitoksen tarkastajat tarkastivat ja hyväksyivät tornirakenteet. Osat numeroitiin ja torni siirrettiin osina Yttergrundin saarelle.


title: Yttergrundin majakka

text: Saaren korkeimmalle kohdalle muuratun ja pultatun majakkatornin kivijalan ympärysmitaksi tuli 31 metriä. Kivijalan päälle kiinnitettiin peruskallioon asti poratut tornin tukirangan pystypalkkien kymmensenttiset kiilapultit, ja tornin seitsenmilliset seinälevyt niitattiin tukirankoihin. Tornissa on kymmenen välikerrosta ja kierreportaissa 230 askelmaa. Tornin rakenne herätti kiinnostusta myös ulkomailla, ja sen piirustukset olivat esillä Suomen suuriruhtinaskunnan osastolla vuoden 1900 Pariisin maailmannäyttelyssä.


title: Yttergrundin majakka

text: Valolaitteeksi majakkaan hankittiin Pohjoismaissa ainutlaatuiset Fresnelin järjestelmän mukaiset valolaitteet, joissa petrooliliekkiä ympäröi kaksi päällekkäistä linssistöä. Linssistöistä molempia käytettiin huonossa säässä. Alun perin majakan valon kantomatka oli 14 meripeninkulmaa eli 26 kilometriä.


title: Yttergrundin majakka

text: Majakan petroolikäyttöinen valolaite muutettiin myöhemmin kaasukäyttöiseksi. Vuonna 1963 majakka automatisoitiin ja sen miehitys lopetettiin. Majakan kaasuvarastot ovat niin suuret, että ne riittävät vuodeksi kerrallaan.


title: Yttergrundin majakka

text: Kansainväliseen majakka- ja majakkalaivaviikonloppuun on osallistuttu Yttergrundin majakalta 2001-2007, jolloin amatööriradioasemaa on ylläpitänyt Lapuan Radiokerho, OH6AC, ja 2011-2012 Pekka Ritamäki, OH3GDO. Majakka- ja majakkalaivaviikonloppuna 19.8. kello 03:00 EEST - 21.8.2017 kello 03:00 EEST välisenä aikana Pekka Ritamäki, OH3GDO, avustajinaan Mikko Lusa OH3KR sekä Martti Lipasti, OH6MYZ, menevät Yttergrundin majakalle.


title: Unto Koistinen

text: Unto Koistinen (27. heinäkuuta 1917 Helsinki – 9. toukokuuta 1994 Espoo) oli suomalainen taidemaalari ja taidegraafikko.


title: Unto Koistinen

text: Koistinen hankki taiteilijan opintonsa 1930-luvulla Taideteollisesta keskuskoulusta ja 1940-luvulla Suomen Taideakatemian koulusta sekä Ruotsin kuninkaallisesta tiedeakatemiasta. Toisen maailmansodan aikana Koistinen oli hankkinut poliisin ammatin, mutta sodan päätyttyä taiteilijanura kiinnosti miestä huomattavasti enemmän.


title: Unto Koistinen

text: Koistisen teokset käsittävät piirroksia, maalauksia ja grafiikkaa. Piirrokset olivat hänen vahvin alansa. Koistisen tuotannossa toistuvat useasti ihmis- ja maisema-aiheet, etenkin naiset. 1960-luvun lopulta alkaen syntyneessä kuuluisassa kamee-sarjassa taiteilija piirsi uurtamalla viivan ohuen öljyvärikerroksen päälle.


title: Unto Koistinen

text: Koistinen maalasi huomattavan määrän omakuvia, joissa hän esiintyi eri roleissa kuten harlekiinina, leijonana ja renessanssiruhtinaana. Roolista huolimatta voimakkaat kasvonpiirteet, suuri nenä ja surumieliset silmät ovat niissä helposti tunnistettavissa.


title: Unto Koistinen

text: Unto Koistinen sai urallaan monia palkintoja ja tunnustuksia, joista merkittävin oli Pro Finlandia -mitali vuodelta 1963. Valtion taiteilijaeläkettä Koistinen sai vuodesta 1979. Hänen tyttärensä Johanna Koistinen (s. 1956) on taidegraafikko.


title: Johann Matthäus Bechstein

text: Johann Matthäus Bechstein (11. heinäkuuta 1757 Waltershausen – 23. helmikuuta 1822 Dreißigacker) oli saksalainen luonnontutkija, metsänhoitaja ja ornitologi.


title: Johann Matthäus Bechstein

text: Bechstein syntyi Waltershausenissa Gothan piirikunnassa. Hänen vanhempansa olivat Johann Andreas Bechstein ja Catharina Elisabetha Keysser. Hän opiskeli Jenassa teologiaa ja luonnonhistoriaa 1778–1780. Myöhemmin hän perusti ja toimi metsäkoulun johtajana lähellä Waltershausenia 1795–1799. Sitten hän johti metsänhoidon ja riistanhoidon oppilaitosta Dreißigackerissa. Poikansa kuoleman jälkeen hän adoptoi sisarenpoikansa Ludwig Bechsteinin (1801–1860).


title: Johann Matthäus Bechstein

text: Bechstein oli tuottelias eläintieteilijä ja yksi ensimmäisistä, joka oli huolestunut luonnonvaraisten eläinten suojelusta. Lintutieteellisten töidensä lisäksi hän julkaisi töitä myös pedoiksi ja haittaeläimiksi luokiteltujen eläinten, kuten lepakoiden, suojelemiseksi.Bechstein nimesi ja kuvaili tieteelle useita lintulajeja, muun muassa valkoposkihanhen, lampiviklon, luhtakerttusen, kirjokertun, sirittäjän ja pikkusiepon.


title: Hélène Carrère d’Encausse

text: Hélène Carrère eli Carrère d'Encausse, os. Hélène Zourabichvili (6. heinäkuuta 1929 Pariisi) on ranskalainen Venäjän historiaan erikoistunut historioitsija. Hänet valittiin Ranskan akatemian jäseneksi vuonna 1990 ja toimii samalla sen pääsihteerinä.


title: Hélène Carrère d’Encausse

text: Hélène Carrère d'Encausse syntyi Pariisissa Georges Zourabichvilin ja Nathalie Pelken tyttärenä ja hän avioitui Pariisissa 5. heinäkuuta Louis Édouard Carrèren (7. tammikuuta 1928) kanssa, jonka vanhemmat olivat Albert Carrère ja Pauline Dencausse.


title: Hélène Carrère d’Encausse

text: Hélène Zourabichvili syntyi hengeltään kosmopoliittiseen perheeseen, joka oli kulkenut ympäri Eurooppaa Venäjän vallankumouksen jälkeisinä vuosina. Hänen esi-isiensä joukossa oli sekä huomattavia Venäjän keisarikunnan virkamiehiä että keisarikunnan vastustajia. Joukkoon on mahtunut keisarinna Katariina II:n aikainen Venäjän tiedeakatemian johtaja kuin kaksi keisarin murhaa yrittänyttä. Carrère d'Encausse opiskeli historiaa sekä valtiotiedettä, jota hän opetti Sorbonnessa ennen kuin hän muutti oppituolinsa Pariisin poliittisten tutkimuksen instituuttiin ("Institut d'études politiques de Paris").


title: Hélène Carrère d’Encausse

text: Carrère d'Encausse julkaisi vuonna 1978 teoksen ”L'Empire éclaté”, jossa hän ennusti neuvostoyhteiskunnan loppua Keski-Aasian muslimienemmistöisten neuvostotasavaltojen voimakkaan syntyvyyden seurauksena. Ennustus oli osittain väärä - Neuvostoliitto tosin hajosi, mutta eurooppalaisimman osansa eli Baltian maiden noustua vastarintaan. Samanaikaisesti islamilaiset neuvostotasavallat pysyivät rauhallisina aina itsenäistymiseensä saakka.


title: Hélène Carrère d’Encausse

text: Carrère d'Encausse on kutsuttu moniin ulkomaisiin yliopistoihin professoriksi, eritoten Yhdysvalloissa ja Japanissa. Hän on Montréalin yliopiston ja Leuvenin yliopiston kunniatohtori. Hän toimi vuosina 1986 – 1987 Ranskan kansalaisuusreformia pohtineen komitean puheenjohtajana. Vuonna 1992 oli Euroopan jälleenrakennus- ja kehityspankin neuvonantajana ja osallistui näin entisten kommunistimaiden demokratisoinnin ja taloudellisen avustamisen suunnitteluun. Vuonna 1994 hänet valittiin Euroopan parlamentin jäseneksi ja hän toimi ulkosuhteiden- ja puolustuskomission varapuheenjohtajana.


title: Hélène Carrère d’Encausse

text: Hänellä on kaksi lasta: Emmanuel Carrère, joka on kirjailija ja ohjaaja sekä Marina Carrère d'Encausse, joka on journalisti. Hänen serkkunsa on Salomé Zourabichvili, joka oli Ranskan suurlähettiläänä Georgiassa ja toimi myöhemmin (2004-2005) Georgian ulkoministerinä.


title: Norjan jalkapallomaajoukkue

text: Norjan jalkapallomaajoukkue () on Norjan jalkapalloliiton hallinnoima joukkue, joka edustaa Norjaa kansainvälisissä jalkapallo-otteluissa. Joukkue pelasi ensimmäisen kansainvälisen ottelunsa vuonna 1908. Se pelaa kotiottelunsa Oslossa sijaitsevalla Ullevaal Stadionilla, johon mahtuu 25 572 katsojaa.


title: Norjan jalkapallomaajoukkue

text: Norja on osallistunut kolme kertaa maailmanmestaruuskisoihin ja kerran EM-kisoihin.


title: Norjan jalkapallomaajoukkue

text:
Norja oli 1990-luvulle asti melko vaisu jalkapallomaa. 1990-luvulle ja valmentaja Egil "Drillo" Olsenin kauteen osui Norjan maajoukkueen huippukausi, vaikka kaikki eivät Olsenin "robottifutikseksi" haukutusta pelityylistä pitäneet. Norja esitti vakuuttavia otteita karsinnoissa ja ystävyysotteluissa suurmaita vastaan ja oli korkeimmillaan FIFA:n ranking-listalla sijalla 2. Arvokisat olivat kuitenkin huikeiksi nousseisiin odotuksiin nähden lieviä pettymyksiä. Olsenin jätettyä paikkansa Norja ei ole ollut aivan yhtä vakuuttava.
Seuraavat pelaajat on valittu Kansojen liigan otteluihin Sloveniaa vastaan 16. marraskuuta ja Kyprosta vastaan 19. marraskuuta 2018.


title: Norjan jalkapallomaajoukkue

text: "Ottelut ja maalit päivitetty 19. marraskuuta 2018 Kyprosta vastaan pelatun ottelun jälkeen."


title: Kulhia MK 1b

text: Kulhia MK 1b oli Mikko Kulhian ja hänen veljestensä Yrjön ja Sakarin sekä vänrikki G. Ekholmin 1920- ja 1930-lukujen taitteessa rakentama sarjassaan toinen lentokone.


title: Kulhia MK 1b

text: Mikko Kulhia lähti suunnittelemaan uutta lentokonetta opiskelujensa ohessa talven 1929–1930 aikana. Aiempaan MK 1a -malliin pohjautuneessa koneessa oli uusi, kevyempi Göttingen 430 -siipiprofiilia käyttänyt vapaasti kantava siipi. Uusi kolmisalkoinen siipi painoi vain 60 kilogrammaa, ja oli pinta-alaltaan 2/3 MK 1a:n siiven alasta. Uuden siiven lisäksi aiemman MK 1a:n runko uusittiin ja pinnoitettiin vanerilla. MK 1b sai koelentoja varten suksilaskutelineen, koneeseen suunniteltiin myös halkaisijaltaan 50-senttimetrisiä pyöriä. Teline asennettiin 20 asteen kulmaan nokilleen menon estämiseksi.


title: Kulhia MK 1b

text: MK 1b:n ensilento tehtiin helmikuun 1930 lopulla, minkä jälkeen koneen koelentoja jatkettiin ensin matalilla, muutamien metrien lentokorkeuteen nousseilla hypyillä. Korkeudet kasvoivat vähitellen, ja MK 1b:llä lennettiin lopulta jopa 30 metrin korkeudessa. Laskuteline vaurioitui koelentojen yhteydessä, mutta korjattiin nopeasti. Lennot päättyivät lopulta koneen potkurin hajottua sen osuttua jäällä olleeseen loskaan lopputalvesta 1930.


title: Kulhia MK 1b

text: Koneen vaurioitumisen jälkeen Mikko Kulhia suunnitteli uuden MK 2 -lentokoneen, joka rakennettiin seuraavana kesänä koulujen päätyttyä.


title: Baldwin Street

text: Baldwin Street on maailman jyrkimpänä pidetty katu. Se sijaitsee hiljaisella lähiöalueella Uuden-Seelannin Dunedinissa, noin 3,5 kilometriä kaupungin keskustasta koilliseen. Katu on pituudeltaan noin 350 metriä ja sen jyrkkyys on jyrkimmillään 1:2,86 eli 19 astetta tai 35 prosenttia. Katu on nimetty uusiseelantilaisen William Baldwinin mukaan.


title: Katharina von Schlegel

text: Katharina Amalia Dorothea von Schlegel (22. lokakuuta 1697 – noin 1768) oli saksalainen virsirunoilija. Hänen tiedetään sepittäneen ainakin 20 virttä. Niistä tunnetuin on ”Stille, meine Wille”, jonka melodiana käytetään nykyisin ”Finlandia-hymniä”.


title: Katharina von Schlegel

text: Katharina von Schlegelin elämänvaiheista tiedetään vain vähän. Von Schlegelin syntyi ja asui Saksan Köthenissä, jossa hän toimi luterilaisen kirkon naisjärjestössä. Ilmeisesti hän vaikutti lisäksi Anhalt-Köthenin ruhtinaskunnan hovissa, jossa samaan aikaan Johann Sebastian Bach toimi konserttimestarina. Von Schlegel saattoi olla aatelista syntyperää tai ainakin varakkaan perheen lapsi.


title: Katharina von Schlegel

text: Vuonna 1752 ilmestyneessä virsikokoelmassa oli mukana von Schlegelin virsiä. Sävyltään ne olivat pietistisiä. Tunnetummaksi von Schlegel tuli vasta lähes sata vuotta kuolemansa jälkeen, kun Jane Borthwick käänsi vuonna 1855 hänen virtensä ”Stille, meine Wille” englanniksi nimellä ”Be still, my soul”.


title: Ōkurayama

text: Ōkurayama () on hyppyrimäki Ōkurayaman mäkihyppystadionilla () Sapporossa Japanissa.


title: Ōkurayama

text: Ōkurayaman mäkihyppystadionin pinta-ala on 8,2 ha, stadionilla on hyppyrimäen lisäksi Sapporon talviurheilumuseo ja Ōkurayama Crystal House -kauppakeskus, jossa on muun muassa Lamb Dining Ōkurayama -ravintola.


title: Ōkurayama

text: Ōkurayamasta on hypätty enimmäkseen mäkihypyn maailmancupia, Continental Cupia ja kansallisia kilpailuja. Hyppyrimäessä on myös järjestetty vuoden 1972 talviolympialaisten, vuoden 1991 talviuniversiadien ja vuoden 2007 hiihdon maailmanmestaruuskilpailujen kilpailuja.


title: Ōkurayama

text: Hyppyrimäen tornin katolla on näköalatasanne, josta on erinomaiset näkymät Sapporon kaupunkiin ja ympäröiville vuorille.


title: Ōkurayama

text: Sapporoon rakennettiin ensimmäinen hyppyrimäki lumesta maaliskuussa 1917 ja samalle paikalle rakennettiin vuotta myöhemmin puinen K20-hyppyrimäki. Sen lähelle rakennettiin vuonna 1922 K50-hyppyrimäki ja seuraavana vuonna viereen rakennettiin K25 -hyppyrimäki.


title: Ōkurayama

text: Ensimmäisellä vierailullaan Sapporossa helmikuussa 1929 Prinssi Chichibu Yasuhito lupasi rakennuttaa suurmäen Sapporoon. Vuotta myöhemmin hyppyrimäelle löydettiin sopiva rinne ja Paroni Kishichirō Ōkura hankki tarvittavat varat rakennustöitä varten. Rakennustyöt alkoivat heinäkuussa 1931 ja lokakuussa 1931 K60-hyppyrimäki 100 metrin pituisella vauhtimäellä valmistui. Jälkeenpäin hyppyrimäki nimettiin Paroni Ōkuran mukaan ja avajaiskilpailu järjestettiin 17. tammikuuta 1932.


title: Ōkurayama

text: Toisen maailmansodan aikana hyppyrimäki tuhoutui ja se rakennettiin uudelleen K80-hyppyrimäeksi vuonna 1952. Vuoden 1972 talviolympialaisten valmisteluissa hyppyrimäki ja stadion uusittiin kokonaan vuosina 1969–1970. Uuden hyppyrimäen K-piste oli 110 metrissä ja uudella stadionilla paikkoja oli 50 000:lle katsojalle. Uusi stadion nimettiin Ōkurayaman mäkihyppystadioniksi.


title: Ōkurayama

text: Marraskuussa 1982 hyppyrimäen tornille rakennettiin hiihtohissi ja vuoden 1984 remontin yhteydessä K-pistettä siirettiin 115 metriin. Vuonna 1996 hyppyrimäki remontoitiin vastaamaan FIS:n kriteereitä ja hyppyrimäen K-piste siirrettiin 120 metriin. Remontti alkoi huhtikuussa ja se valmistui joulukuussa. Seuraavana vuonna hyppyrimäkeen asennettiin muovitus ja valaistus. Huhtikuussa 1998 vahna hiihtohissi purettiin ja uusi hiihtohissi valmistui 10. toukokuuta 1998. Vuoden 2007 hiihdon maailmanmestaruuskilpailuja varten hyppyrimäkeä modernisoitiin.


title: Ōkurayama

text: Tammikuussa 2017 hyppyrimäen lumiprofiilissa K-piste siirrettiin 120 metristä 123 metriin ja HS-piste 134 metristä 137 metriin, kun kesäprofiili säilyi samana. Kesään 2019 mennessä myös kesäprofiili on uudistettava, jotta hyppyrimäen FIS-sertifikaatti pysyy voimassa.


title: Ōkurayama

text: Ōkurayamasta hypättyjen arvokisojen henkilökohtaisten kilpailujen voitot ovat ratkenneet hyvin pienellä erolla. Olympialaisissa ensimmäiseksi ja toiseksi sijoittuneen väli oli pisteen kymmenys ja maailmanmestaruuskilpailussa se oli 0,2 pistettä. Normaalimäen kilpailut on pidetty hieman kauempana Miyanomorin mäkihyppystadionilla.


title: Ōkurayama

text: Talviolympialaisissa 1972 suurmäen voiton otti puolalainen Wojciech Fortuna, joka yllättäen voitti pisteen kymmenyksellä sveitsiläisen Walter Steinerin. Talviuniversiadeissa 1991 suurmäen kilpailun voitti japanilainen Naoto Itō.


title: Ōkurayama

text:
Hiihdon maailmanmestaruuskilpailuissa 2007 suurmäessä henkilökohtaisen kilpailun voitti sveitsiläinen Simon Ammann ja joukkuekilpailun voitti Itävalta joukkueella Wolfgang Loitzl, Gregor Schlierenzauer, Andreas Kofler ja Thomas Morgenstern.
Virallisen mäkiennätyksen 148,5 metriä on hypännyt Kamil Stoch.
Naisten mäkiennätyksen ja samalla naisten Japanin ennätyksen 145,0 metriä on hypännyt Yūki Itō.
Kesämäkiennätyksen 147,0 metriä on hypännyt Junshiro Kobayashi.
Naisten kesämäkiennätyksen 141,0 metriä on hypännyt Sara Takanashi.
Hyppyrimäki rakennettiin vuonna 1957 vähän oikealla Ōkurayamasta ja siinä järjestettiin Japanin kansallisia kilpailuja vuoteen 1969 asti. Hyppyrimäkeä suunniteltiin remontoitavaksi vuoden 1972 talviolympialaisten normaalimäeksi, kunnes päätettiin rakentaa kokonaan uusi normaalimäki, Miyanomori.


title: David Hampshire

text: David Alan Hampshire (29. joulukuuta 1917 Derby, Derbyshire – 25. elokuuta 1990 Newton Solney, Derbyshire) oli brittiläinen kilpa-autoilija. Hän syntyi Mickleoveryssa, Derbyssä, Derbyshiressä ja kuoli Newton Sloneyssa, Etelä-Derbyshiressa. Yhtiönjohtajana Hampshirella oli varaa rahoittaa omia kilpa-autoprojektejaan, ja hän osallistui kahteen Formula 1 -sarjan osakilpailuun, jotka molemmat olivat kaudella 1950. Hän ei saavuttanut kummastakaan kilpailusta yhtään MM-pistettä.


title: David Hampshire

text: Hampshire ajoi myös sarjan ulkopuolisissa kilpailuissa, joista parhaana tuloksena oli voitto vuonna 1950 Nottingham Trophy Grand Prix'stä Maserati-tallin autolla.


title: Werner Aro

text: Werner Aro (synt. Flink, 17. elokuuta 1873 Hausjärvi – 24. marraskuuta 1929 Keitele) oli suomalainen räätäli, joka toimi sosialidemokraattisen puolueen kansanedustajana vuosina 1908–1914.


title: Werner Aro

text: Werner Aron vanhemmat olivat entinen sotilas ja räätäli Karl Flink sekä Amanda Vilhelmina Olqvist. Hän työskenteli aluksi räätälinä Hausjärvellä, Asikkalassa ja Helsingissä. Vuosina 1906–1907 Aro toimi raittiuspuhujana ja ´huhtikuussa 1907 hän osallistui Tampereella pidettyyn Suomen Ammattijärjestön perustavaan kokoukseen Oitin työväenyhdistyksen edustajana. Eduskuntaan hänet valittiin Uudenmaan läänin vaalipiiristä vuoden 1908 vaaleissa. Kansanedustajantoimensa lisäksi Aro oli vuodet 1908–1909 oli SDP:n Uudenmaan piirin piirisihteeri ja 1909–1918 hän työskenteli myösosuustoimintaliikkeen puhujana sekä SOK:n neuvojana. Vuoden 1918 sisällissodan jälkiselvittelyissä Aro tuomittiin poliittisista syistä vankilaan, josta hän vapautui 1920. Vapautumisensa jälkeen Aro toimi Kulutusosuuskuntien Keskusliiton matkapuhujana ja luennoitsijana aina kuolemaansa saakka. Hän oli myös Hausjärven kunnallislautakunnan jäsen.


title: Werner Aro

text: Aro avioitui Eva Sofia Antintyttären kanssa vuonna 1895.


title: Staphylococcus

text: Staphylococcus eli stafylokokit ovat grampositiivisten bakteerien suku. Stafylokokit aiheuttavat yleensä ihoinfektioita, mutta voivat olla syyllisiä myös muihin tulehduksiin esimerkiksi sisäelimissä. Stafylokokkeja on yli 30 lajia, ja niistä yleisimpiä taudinaiheuttajia ovat "Staphylococcus aureus", "Staphylococcus epidermidis" ja "Staphylococcus saprophyticus".


title: Valentin Annala

text: Valentin Annala (18. marraskuuta 1859 Ilmajoki – 19. lokakuuta 1926 Maaria) oli suomalainen ratavartija, joka toimi sosialidemokraattisen puolueen kansanedustajana vuosina 1909–1918 ja 1924–1926.


title: Valentin Annala

text: Etelä-Pohjanmaalla syntyneen Annalan vanhemmat olivat itsellinen Iisakki Annala ja Loviisa Palomäki. Vuodet 1873–1890 hän työskenteli ratatyömailla, jonka jälkeen Annala toimi ratavartijana Voikoskella, Liedossa ja Maariassa vuoteen 1918 saakka. Asevelvollisuutensa hän suoritti 1880-luvun alussa, kotiutuen aliupseerina vuonna 1883.


title: Valentin Annala

text: Eduskuntaan Annala valittiin ensimmäisen kerran Turun läänin eteläisestä vaalipiiristä vuonna 1909. Sisällissodan jälkeen hänet erotettiin kansanedustajan tehtävästä ja tuomittiin kuritushuonerangaistukseen poliittisista syistä. Vankeudesta vapauduttuaan Annala toimi sosialidemokraattisen puolueen luennoitsijana Varsinais-Suomessa ja hän oli myös puolueen Turun eteläisen piirin piirisihteeri ja rahastonhoitaja. Annala palasi eduskuntaan vielä 1924 ja toimi myös Väinö Tannerin valitsijamiehenä vuoden 1925 presidentinvaalissa.


title: Valentin Annala

text: Hänen muita luottamustehtäviään olivat muun muassa Maarian kuntakokouksen esimiehen tehtävät, "Sosialisti"-lehden johtokunnan jäsenyys sekä toiminta Suomen Rautatieläisten Liiton liittohallituksessa. Annala kuoli kesken vaalikauden lokakuussa 1926, jonka jälkeen hänen tilalleen eduskuntaan nousi "Sosialistin" päätoimittaja Edvin Wahlstén.


title: Valentin Annala

text: Annala solmi avioliiton Maria Sofia Pinomäen (s. 1860) kanssa vuonna 1881. Hän oli sisällissodan jälkeen etsintäkuulutettuna kapinaan osallistumisesta epäiltynä.


title: Kulhia MK 1a

text: Kulhia MK 1a oli Mikko Kulhian ja hänen veljestensä Yrjön ja Sakarin rakentama sarjassaan ensimmäinen lentävä kone 1920-luvun loppupuolelta.


title: Kulhia MK 1a

text: Mikko Kulhia pääsi oppikoulun kolmannelta luokalta keväällä 1924, ja ryhtyi rakentamaan suunnittelemaansa liitokonetta kahden veljensä kanssa. Kone oli suunniteltu jossain määrin vesilentokelpoiseksi, sillä mäeltä aloitettavien koelentojen laskeutumispaikaksi kaavailtiin lähellä sijainnutta Vanajavettä. Liitokone ei tosin kerennyt lentämään kertaakaan, sillä sen runko tuhoutui myrskyssä korjauskelvottomaan kuntoon.


title: Kulhia MK 1a

text: Liitokoneen tuho ei kuitenkaan sammuttanut Kulhioiden ilmailuintoa, sillä Mikko aloitti kesällä 1926 työt uuden koneen rungon parissa perheen kesäpaikassa Hattulassa. Voimalaitteeksi kaavailtiin tällä kertaa T-Fordin moottoria. Tämäkin projekti jäi tosin lopulta keskeneräiseksi töiden keskeydyttyä vuoden 1926 syksyllä.


title: Kulhia MK 1a

text: Veljekset jatkoivat lentokoneprojektejaan seuraavana kesänä rakentamalla kärkiväliltään kymmenmetrisen siiven Hattulan puimaladossa. Siipiprofiili oli suunnittelijoiden omasta päästä. Koneeseen kaavailtiin tässä vaiheessa myös lentovenemallista runkoa, mutta suunnitelma jäi lopulta toteutumatta. Veljekset rakensivat keveämmän rungon yhdessä kaupunkiasuntonsa huoneista seuraavan talven aikana.


title: Kulhia MK 1a

text: Voimalaitteeksi tilattiin Isosta-Britanniasta kaksisylinterinen 33-hevosvoimainen (25 kW) British Anzani Summit V2-moottori, jonka iskutilavuus oli 1,1 litraa. Potkurin piirustukset hankittiin Niilo Karhumäeltä.


title: Kulhia MK 1a

text: Kulhia MK 1a:ksi nimetty kone valmistui keväällä 1928, mutta lentopaikan puuttuessa jouduttiin jäämään odottamaan talvea ja järvien jäätymistä. Ensimmäinen koelento päästiin lentämään lopulta joulukuussa 1928, kun jäät olivat vahvistuneet tarpeeksi. Mikko Kulhialla ei ollut minkäänlaista aiempaa lentokoulutusta. Ensilennolle lähdettiin Kulhioiden kesäpaikan rannasta Hattulassa. Koneen vauhti kiihtyi nopeasti, ja ilma-alus nousi parhaimmillaan muutaman metrin korkeuteen. Laskeutumisen yhteydessä vastaan tuli kuitenkin betonisilta, ja vaihtoehdoiksi jäivät sulaan veteen tai rantalepikkoon laskeutuminen, joista ohjaaja valitsi jälkimmäisen. Koneen siipi ja peräsimet kärsivät laskeutumisessa jonkin verran vaurioita.


title: Kulhia MK 1a

text: Suomen ilmavoimissa ohjaajakoulutuksen saanut reservin vänrikki G. Ekholm korjasi vaurioituneen koneen vuoden 1929 alulla, ja teki sillä muutamia lyhyitä lentoja.


title: Kulhia MK 1a

text: MK 1a -kone toimi Mikko Kulhian opiskelujensa ohessa suunnitteleman MK 1b -jatkokehitelmän pohjana.


title: NHL-kausi 1928–1929

text:
Kausi 1928–1929 oli National Hockey Leaguen 12. kausi. Sen aikana kymmenen joukkuetta pelasi kukin 44 ottelua. Kaudelle muutettiin ottelusääntöjä, kun jatkoaika muutettiin 10 minuutin pituiseksi eräksi, joka pelattiin loppuun asti, riippumatta siitä tuleeko maalia vai ei. Boston Bruinsin George Owenista tuli NHL:n historian ensimmäinen pelaaja, joka alkoi käyttää kypärää. Kypäräpakko tuli NHL:n uusille pelaajille vasta 51 vuotta myöhemmin.
Ensimmäistä kertaa Stanley Cupin historiassa finaalissa kohtasi kaksi yhdysvaltalaista joukkuetta. Paras kolmesta -järjestelmällä pelatussa loppuottelusarjassa Boston Bruins voitti New York Rangersin voitoin 2–0.


title: NHL-kausi 1928–1929

text: Ottawa Senators kärsi edellisen vuoden tapaan taloudellisista ongelmista, ja joukkue kauppasi Punch Broadbentin New York Americansiin. Eräässä vaiheessa ongelmien yhä kasautuessa huhuttiin, että organisaatio myytäisiin chicagolaiselle ryhmittymälle. Senatorsin omistaja Frank Ahearn kuitenkin kiisti huhun, mutta myönsi hieman myöhemmin joukkueen olevan myytävänä korkeimman tarjouksen esittäjälle.


title: NHL-kausi 1928–1929

text: Edellisellä kaudella viimeiselle sijalle jäänyt New York Americans yllätti kaikki viettämällä suuren osan kaudesta Kanadan divisioonan kärkipaikalla. Joukkueen menestyksen avaintekijöitä olivat puolustaja Lionel Conacherin ja maalivahti Roy Wortersin loistopelit. Montreal Canadiens onnistui kuitenkin järkyttämään Americansia ja vei lopulta kärkisijan. Canadiensin maalivahti George Hainsworth teki ennennäkemättömän ennätyksen 22 nollapelillään ja 0,98 päästetyn maalin ottelukeskiarvollaan. Tulokasmaalivahti Tiny Thompsonin johdolla Boston Bruins puolestaan sijoittui Yhdysvaltojen divisioonan ykköseksi.


title: NHL-kausi 1928–1929

text: "Lyhenteiden selitys: O = Ottelut, M = Maalit, S = Syötöt, P = Pisteet, RM = Rangaistusminuutit"


title: NHL-kausi 1928–1929

text: Pudotuspelit pelattiin uudella järjestelmällä, jossa kummankin divisioonan sijoille 2-3 sijoittuneet pelasivat vastakkaisen divisioonan joukkueita vastaan pääsystä välieriin. Välieriin pääsivät suoraan divisioonien voittajajoukkueet. välierissä kohtasivat toisensa divisioonien voittajat, sekä ensimmäiseltä kierrokselta jatkoon päässeet. Puolivälierissä ja välierissä paremmuuden ratkaisivat kahden ottelun yhteismaalit, loppuottelu pelattiin paras kolmesta menetelmällä. Loppuottelusarjassa Boston Bruins voitti New York Rangersin ja saavutti näin ensimmäisen Stanley Cup voittonsa.


title: Jan Söderlund

text: Jan-Henrik Göran Söderlund (s. 24. lokakuuta 1937) on suomalainen arkkitehti. Hän hoiti Helsingin Teknillisen korkeakoulun rakennusopin professuuria vuodesta 1995, hänet nimitettiin professoriksi 1998, jota virkaa hän hoiti vuoteen 2002.


title: Jan Söderlund

text: Söderlundin merkittäviin töihin kuuluu hänen yhdessä arkkitehti Erkki Valovirran kanssa suunnittelemansa Turun ylioppilaskylän vanhin eli läntinen osa, joka perustuu heidän vuonna 1967 voittamaansa arkkitehtikilpailuun. Söderlund ja Valovirta suunnittelivat yhdessä myös Poriin Yyteriin Rantasipi-ketjulle hotelli Rantasipi Yyterin, joka edusti kaikin tavoin aikansa huipputasoa. Söderlund ja arkkitehti Antti-Matti Siikala suunnittelivat yhdessä Helsingin keskustaan Sanomatalon, joka valmistui 1999.


title: Jan Söderlund

text: Söderlundin suunnittelema Länsi-Pasilan asuntoalueen koerakentamiskortteli voitti Vuoden betonirakenne -kilpailun vuonna 1987.


title: Simone Veil

text: Simone Veil (o.s. "Jacob") (13. heinäkuuta 1927 Nizza, Ranska – 30. kesäkuuta 2017 Pariisi, Ranska) oli ranskalainen poliitikko, joka selvisi holokaustista Auschwitzista. Hänen mukaansa on nimetty Loi Veil -laki, jolla Ranskassa sallittiin abortti. Tämän lain hän sai aikaan vuonna 1975 toimiessaan terveysministerinä. Hän oli myös ensimmäinen nainen, joka on toiminut Euroopan parlamentin puheenjohtajana (1979–1982). Veil oli Ranskan akatemian jäsen.